ส่วนที่ 1

การประกอบธุรกิจ

1. นโยบายและภาพรวมการประกอบธุรกิจ

บริษัท กรุงเทพประกันภัย จำกัด (มหาชน) ประกอบธุรกิจด้านรับประกันวินาศภัยทุกประเภท ได้แก่
การประกันอัคคีภัย ประกันภัยทางทะเลและขนส่ง ประกันภัยรถยนต์ ประกันภัยเบ็ดเตล็ด
รวมทั้งการรับประกันภัยต่อ โดยเริ่มดำเนินกิจการตั้งแต่ปี 2490 ต่อมาบริษัทฯ
ได้เข้าจดทะเบียนในตลาดหลักทรัพย์แห่งประเทศไทยเมื่อปี 2521
และแปรสภาพเป็นบริษัทมหาชนในปี 2536 ปัจจุบันบริษัทฯ ดำเนินกิจการมาด้วยความมั่นคงเข้าสู่ปีที่
69 มีทุนจดทะเบียน 1,064.7 ล้านบาท อันประกอบด้วยหุ้นสามัญ 106.47 ล้านหุ้น
และมูลค่าที่ตราไว้หุ้นละ 10 บาท

1.1 วิสัยทัศน์

วิสัยทัศน์ของบริษัทฯ คือ “มุ่งเป็นที่สุดในใจลูกค้า”
เน้นการเติบโตอย่างยั่งยืนด้วยสินค้าและบริการที่หลากหลายตรงใจลูกค้า
การตอบสนองลูกค้าที่รวดเร็วฉับไว และบุคลากรที่มีความรู้ความสามารถ
โดยดำเนินธุรกิจอย่างเอาใจใส่ต่อผู้ถือหุ้น ลูกค้าและคู่ค้า พนักงาน หน่วยงานที่กำกับดูแล
ตลอดจนสังคมและสิ่งแวดล้อมอย่างจริงจัง

ทั้งนี้ แนวทางในการดำเนินงานเพื่อให้บรรลุถึงวิสัยทัศน์ที่ตั้งไว้ มีดังนี้

ด้านผู้ถือหุ้น ลูกค้า และคู่ค้า

บริษัทฯ มุ่งมั่นในการดำเนินธุรกิจอย่างซื่อตรง ยุติธรรม เน้นหลักธรรมาภิบาลในการบริหารงาน
เพื่อสร้างและดำรงความเชื่อมั่น ความศรัทธาของผู้ถือหุ้น ลูกค้าและคู่ค้ากับบริษัทฯ ตลอดไป
โดยบริษัทฯ ได้ประกาศนโยบายต่อต้านการคอร์รัปชันและการแจ้งเบาะแส (Whistle blowing)
ที่ชัดเจน ซึ่งพนักงานทุกคนต้องยึดถือเป็นแนวทางการปฏิบัติ
เช่นเดียวกับการพัฒนาคุณภาพการให้บริการให้รวดเร็วและมีประสิทธิภาพเพิ่มขึ้นอย่างต่อเนื่อง ทั้งนี้
บริษัทฯ
เป็นบริษัทประกันภัยแห่งแรกในประเทศไทยและในภูมิภาคเอเชียที่ได้รับประกาศนียบัตรรับรองคุณภาพมาตรฐานสากล
ISO 9002 ในด้านการบริการของฝ่ายสินไหมทดแทนยานยนต์ จาก Bureau Veritas Quality
International (BVQI) สถาบันที่ได้รับการยอมรับทั่วโลกเมื่อวันที่ 4 มีนาคม 2540 และบริษัทฯ
ได้ผ่านการรับรองคุณภาพในทุกระบบงานของสำนักงานใหญ่ สาขา
และสำนักงานในกรุงเทพฯและปริมณฑลเมื่อ 11 พฤษภาคม 2543 ต่อมาบริษัทฯ
ได้รับการรับรองระบบบริหารงานคุณภาพ ISO 9001 : 2000 ทุกระบบงานขององค์กร เมื่อวันที่
30 สิงหาคม 2545 และได้รับการรับรองคุณภาพ ISO 9001 : 2008 ทุกระบบงานขององค์กร
เมื่อวันที่ 20 พฤษภาคม 2552 จาก BVQI โดยสถาบันรับรองคุณภาพ United Kingdom
Accreditation Service (UKAS) ซึ่งเป็นผลจากการที่บริษัทฯ
ได้รักษามาตรฐานคุณภาพการบริการอย่างต่อเนื่อง นอกจากนี้ในปี 2557 บริษัทฯ
ได้รับการรับรองมาตรฐานคุณภาพ ISO/IEC 27001 : 2005 จากบริษัท เอเจเอ รีจิสตราส์
จำกัด เนื่องด้วยบริษัทฯ มีการจัดทำระบบบริหารจัดการความมั่นคงปลอดภัยของข้อมูล
(Information Security Management)
ในส่วนของบริการโครงสร้างพื้นฐานของศูนย์ข้อมูลหลักและศูนย์ข้อมูลสำรองได้เป็นไปตามมาตรฐานสากล
ช่วยเพิ่มความปลอดภัยให้กับข้อมูลสารสนเทศต่าง ๆ ขององค์กร และล่าสุดบริษัทฯ
ได้รับการรับรองคุณภาพ ISO 9001 : 2008 ทุกระบบงานขององค์กร จาก British
Standards Institution (BSI) เมื่อวันที่ 6 พฤษภาคม 2558

บริษัทฯ ยังคงเน้นการเอาใจใส่และสร้างความพึงพอใจแก่ลูกค้าแต่ละรายให้มากที่สุด ซึ่งบริษัทฯ
ได้รับรางวัล “ศูนย์รับเรื่องและแก้ไขปัญหาให้กับผู้บริโภคดีเด่น” ประจำปี 2558
โดยสำนักงานคณะกรรมการคุ้มครองผู้บริโภค (สคบ.) จากการที่บริษัทฯ
มีการบริหารจัดการรับเรื่องร้องเรียนและแก้ไขปัญหาให้แก่ผู้บริโภคได้อย่างมีประสิทธิภาพ
มีกระบวนการให้บริการลูกค้าที่ได้มาตรฐาน ตลอดจนมีการวัดผล
วิเคราะห์และปรับปรุงการให้บริการอย่างต่อเนื่อง
ภายใต้หลักเกณฑ์ของสถาบันรับรองมาตรฐานไอเอสโอ สะท้อนให้เห็นถึงความมุ่งมั่นของบริษัทฯ
ในการดำเนินธุรกิจโดยยึดถือลูกค้าเป็นศูนย์กลาง
และให้ความสำคัญต่อการบริการลูกค้าให้ได้รับความพึงพอใจสูงสุด

ด้านพนักงาน

บริษัทฯ มุ่งสรรหาบุคลากรที่เป็นคนดี มีคุณธรรม มีความรู้ ความสามารถ มาร่วมงาน
มีการอบรมและพัฒนาพนักงานให้มีความรู้ความสามารถเพิ่มขึ้นอย่างต่อเนื่อง
เช่นเดียวกับการสร้างวัฒนธรรมองค์กรที่เข้มแข็งในเรื่องการมุ่งเน้นลูกค้าเป็นศูนย์กลาง
และยึดหลักคุณธรรมจริยธรรมในการทำงาน บริษัทฯ
ยังได้ส่งเสริมให้พนักงานมีส่วนร่วมแสดงความคิดเห็นเพื่อการพัฒนาองค์กร
เน้นการให้พนักงานร่วมกันทำงานเป็นทีม มีการถ่ายทอดความรู้ ความเชี่ยวชาญ
ประสบการณ์จากบุคคลหนึ่งไปสู่พนักงานคนอื่น ๆ

สำหรับการรักษาพนักงานที่มีคุณภาพให้อยู่กับองค์กรนั้น บริษัทฯ
มีการประเมินผลงานอย่างยุติธรรมและเป็นระบบ
ให้ผลตอบแทนและจัดสวัสดิการอย่างยุติธรรมและจูงใจ มี Career Path
และโอกาสก้าวหน้าในอาชีพที่ชัดเจน รวมทั้งจัดสภาพแวดล้อมและสิ่งอำนวยความสะดวกต่าง ๆ
อย่างเหมาะสม ให้พนักงานได้รู้สึกผ่อนคลาย ตามแนวคิด Work Life Balance

ด้านหน่วยงานกำกับดูแล

บริษัทฯ ได้ปฏิบัติตามกฏเกณฑ์ ระเบียบต่าง ๆ
ที่หน่วยงานภาครัฐซึ่งกำกับดูแลกำหนดไว้อย่างครบถ้วน
ทั้งในด้านฐานะทางการเงินและเงินกองทุนที่มีมากกว่าเกณฑ์ที่กำหนด
การจัดทำรายงานการเงินและระบบบัญชีที่ตรงไปตรงมา โปร่งใส
รวมทั้งผู้บริหารได้ปฏิบัติตามหลักธรรมาภิบาลและหลักปฏิบัติของผู้บริหารบริษัทจดทะเบียนในตลาดหลักทรัพย์อย่างเคร่งครัด

นอกจากนี้ บริษัทฯ
ยังให้ความร่วมมือในการปฏิบัติตามกฏหมายที่เกี่ยวข้องกับการป้องกันและปราบปรามการฟอกเงินและการต่อต้านการก่อการร้าย
การรักษาความปลอดภัยของข้อมูลลูกค้า ตลอดจนการสร้างความสัมพันธ์อันดีกับสื่อมวลชนทุกแขนง
มีการจัดแถลงข่าวและให้สัมภาษณ์ผู้บริหารเป็นระยะ เพื่อสื่อสารข่าวสารขององค์กรไปสู่ลูกค้า
คู่ค้าและผู้ถือหุ้นอย่างสม่ำเสมอ

ด้านสังคมและสิ่งแวดล้อม

บริษัทฯ
ได้ปลูกฝังและสร้างจิตสำนึกให้ผู้บริหารและพนักงานทุกระดับตระหนักถึงความสำคัญของการมีส่วนร่วมรับผิดชอบต่อสังคมและสิ่งแวดล้อม
ควบคู่ไปกับการดำเนินธุรกิจให้เติบโตอย่างยั่งยืน บริษัทฯ
จึงมีนโยบายสนับสนุนการจัดกิจกรรมเพื่อสังคมในด้านต่าง ๆ มาอย่างต่อเนื่อง ทั้งในด้านการศึกษา
สาธารณสุข บรรเทาสาธารณภัย การพัฒนาชุมชนและสิ่งแวดล้อม การทำนุบำรุงศาสนา
และศิลปวัฒนธรรม โดยมีทั้งดำเนินการโดยบริษัทฯ เอง และร่วมมือกับบริษัทพันธมิตรในเครือ ได้แก่
โรงพยาบาลบำรุงราษฏร์ และกรุงเทพประกันชีวิต
เช่นเดียวกับการรณรงค์ในองค์กรเพื่อกระตุ้นจิตสำนึกพนักงานให้ตระหนักถึงปัญหาสิ่งแวดล้อม
มีการจัดกิจกรรมต่าง ๆ อย่างเป็นรูปธรรม เช่น ลดเลิกการใช้โฟมและพลาสติก การคัดแยกขยะ
เป็นต้น

จากการดำเนินธุรกิจอย่างก้าวหน้า มั่นคง และมีการรับผิดชอบต่อสังคมตลอดระยะเวลากว่า 60
ปีของการดำเนินธุรกิจ ส่งผลให้บริษัทฯ ได้รับพระราชทานตราตั้ง เมื่อวันที่ 26 เมษายน 2547
ซึ่งถือเป็นสิริมงคลและเป็นเกียรติประวัติสูงสุดของบริษัทฯ ผู้บริหาร
และพนักงานทุกคนที่ได้รับพระราชทานพระบารมีปกป้อง
ตราตั้งพระราชทานนี้เป็นประดุจเอกสารรับรองว่าบริษัทที่ได้รับพระราชทานได้ประกอบธุรกิจการค้าโดยซื่อสัตย์สุจริต
ตั้งอยู่ในศีลธรรม มีหลักฐานมั่นคง
เป็นที่เชื่อถือแก่มหาชนทั้งหลายและเพื่อเป็นกำลังใจแก่ผู้ประกอบธุรกิจ
อันจะเป็นการส่งเสริมธุรกิจในประเทศให้เจริญก้าวหน้าอย่างมั่นคงตลอดไป

ทั้งนี้ ปี 2558 บริษัทฯ ได้ตั้งเป้าหมายเบี้ยประกันภัยรับรวมทั้งสิ้น 16,761 ล้านบาท
เติบโตที่ร้อยละ 3 โดยกลยุทธ์หลักในการดำเนินงานคือ
การให้บริการลูกค้าอย่างใกล้ชิดเพื่อเพิ่มอัตราการต่ออายุ
การขยายตลาดลูกค้ารายย่อยอย่างต่อเนื่อง
การขยายตลาดสู่ภูมิภาคโดยเปิดสาขาใหม่เพื่อการให้บริการที่ทั่วถึงครอบคลุมทั่วประเทศและรองรับโอกาสการเติบโตของธุรกิจจากการเปิดเสรีประชาคมเศรษฐกิจอาเซียน
(AEC) เช่นเดียวกับการพัฒนาผลิตภัณฑ์และบริการใหม่ ๆ ที่ตรงกับความต้องการของผู้บริโภค
สำหรับด้านการบริหารจัดการนั้น บริษัทฯ
เน้นการทำงานด้วยระบบการบริหารความเสี่ยงและการจัดสรรประกันภัยต่อที่มีประสิทธิภาพ
มีการนำเทคโนโลยีสารสนเทศมาช่วยพัฒนาระบบการทำงานเพื่อการให้บริการลูกค้าที่มีประสิทธิภาพมากขึ้น
อีกทั้งยังคงมุ่งพัฒนาทักษะการทำงานของบุคลากรในด้านต่าง ๆ อย่างสม่ำเสมอ

1.2 การเปลี่ยนแปลงและพัฒนาการที่สำคัญ

การเปลี่ยนแปลงอำนาจในการควบคุมบริษัทฯ

ในช่วง 3 ปีที่ผ่านมา บริษัทฯ ไม่มีการเปลี่ยนแปลงอำนาจในการควบคุมบริษัทฯ แต่อย่างใด
ลักษณะการประกอบธุรกิจในปีที่ผ่านมา

เศรษฐกิจของประเทศไทยในปี 2558 มีการฟื้นตัวขึ้นเพียงเล็กน้อย โดยมีอัตราการเติบโตของ GDP
ร้อยละ 2.8 (ที่มา: สำนักงานคณะกรรมการพัฒนาการเศรษฐกิจและสังคมแห่งชาติ)
เทียบกับปีก่อนหน้าที่เติบโตร้อยละ 0.8 โดยการเมืองที่มีเสถียรภาพมากขึ้นเมื่อเทียบกับปีที่ผ่านมา
ส่งผลให้รัฐบาลสามารถออกนโยบายกระตุ้นเศรษฐกิจต่าง ๆ
และมีการเบิกจ่ายงบประมาณภาครัฐได้อย่างต่อเนื่อง
แม้จะมีความล่าช้าในการลงทุนในโครงสร้างพื้นฐานด้านคมนาคมขนส่งอยู่บ้าง นอกจากนี้
เศรษฐกิจของประเทศไทยยังได้รับผลบวกจากการท่องเที่ยวที่ขยายตัวเพิ่มขึ้นอย่างเด่นชัด
ตลอดจนราคาน้ำมันที่ลดลงมากก็ทำให้อัตราเงินเฟ้ออยู่ในระดับต่ำ อย่างไรก็ตาม
การบริโภคภาคเอกชนได้รับผลกระทบอย่างมากจากปัญหาหนี้ภาคครัวเรือนที่อยู่ในระดับสูงอันนำไปสู่ความเข้มงวดในการพิจารณาอนุมัติสินเชื่อที่อยู่อาศัยหรือรถยนต์ของสถาบันการเงิน
รวมทั้งปัญหาราคาสินค้าเกษตรที่ตกต่ำอย่างต่อเนื่อง และยังมีปัญหาภัยแล้งซ้ำเติม
ยิ่งทำให้กำลังซื้อของเกษตรกรซึ่งเป็นคนส่วนใหญ่ของประเทศลดลงมากขึ้นไปอีก
เช่นเดียวกับการส่งออกที่ไม่สามารถเติบโตได้
เนื่องจากการชะลอตัวของเศรษฐกิจประเทศคู่ค้าสำคัญของไทยโดยเฉพาะเศรษฐกิจจีน
และความผันผวนของค่าของเงินบาท

จากปัจจัยลบต่าง ๆ ที่กล่าวมาข้างต้น
ผนวกกับอัตราเบี้ยประกันภัยทรัพย์สินที่ลดลงจากภาวะการแข่งขันที่สูงของบริษัทประกันภัยต่อต่างประเทศและการไม่มีภัยพิบัติขนาดใหญ่เกิดขึ้นในประเทศไทยนับตั้งแต่น้ำท่วมใหญ่ในปี
2554 อีกทั้งยอดจำหน่ายรถยนต์ในประเทศยังคงมีอัตราการเติบโตติดลบเป็นปีที่ 3 ติดต่อกัน
ส่งผลอย่างยิ่งต่อการประกันภัยรถยนต์ซึ่งมีสัดส่วนเบี้ยประกันภัยในธุรกิจประกันวินาศภัยมากที่สุด
ทำให้ภาพรวมของธุรกิจประกันวินาศภัยในปี 2558
มีอัตราการเติบโตของเบี้ยประกันภัยรับโดยตรงร้อยละ 1.9 โดยเบี้ยประกันภัยรถยนต์เติบโตร้อยละ
2.1 ประกันอัคคีภัยร้อยละ -5.2 ประกันภัยทางทะเลและขนส่งร้อยละ 0.7
และประกันภัยเบ็ดเตล็ดร้อยละ 2.7

ปัจจัยลบทางเศรษฐกิจต่าง ๆ ที่กล่าวไว้ข้างต้นย่อมส่งผลกระทบต่อผลประกอบการของบริษัทฯ
อย่างหลีกเลี่ยงไม่ได้ แต่บริษัทฯ สามารถสร้างผลประกอบการของในปี 2558
ได้ในระดับที่ใกล้เคียงกับปี 2557 คือ มีเบี้ยประกันภัยรับรวม 15,867.4 ล้านบาท
ซึ่งเพิ่มขึ้นเล็กน้อยเมื่อเทียบกับปี 2557 โดยมีอัตราการเติบโตร้อยละ 0.6 อย่างไรก็ดี บริษัทฯ
มีกำไรสุทธิจากการรับประกันภัย 1,512.4 ล้านบาท
และเมื่อรวมรายได้สุทธิจากการลงทุนและรายได้อื่น 1,233.5 ล้านบาท ทำให้บริษัทฯ
มีกำไรก่อนหักภาษีเงินได้ 2,745.9 ล้านบาท และกำไรสุทธิ 2,342.3 ล้านบาท ซึ่งเพิ่มขึ้นร้อยละ
1.9 คิดเป็นกำไรต่อหุ้น 22.0 บาท สูงขึ้นจากปีก่อนที่เท่ากับ 21.58 บาท ทั้งนี้
ที่ประชุมคณะกรรมการเมื่อวันที่ 26 กุมภาพันธ์ 2559
มีมติจ่ายเงินปันผลให้แก่ผู้ถือหุ้นงวดสุดท้ายในอัตราหุ้นละ 3.75 บาท รวมทั้งปี 2558
บริษัทฯจ่ายเงินปันผลในอัตราหุ้นละ 12 บาท

ด้านฐานะความมั่นคงทางการเงิน บริษัทฯ
มีอัตราส่วนเงินกองทุนต่อเงินกองทุนที่ต้องสำรองตามกฏหมาย (Capital Adequacy Ratio:
CAR) ณ สิ้นเดือนกันยายน 2558 สูงถึงร้อยละ 204.6 (เกณฑ์มาตรฐานคือ ไม่ต่ำกว่าร้อยละ
140) เช่นเดียวกับสถาบันจัดอันดับความน่าเชื่อถือชั้นนำของโลก 2 แห่ง คือสถาบัน Standard &
Poor’s (S&P) และสถาบันจัดอันดับ A.M. Best
ได้ประเมินอันดับความน่าเชื่อถือทางการเงินของบริษัทฯ
อยู่ในระดับที่แข็งแกร่งเช่นเดียวกับปีที่ผ่านมา สะท้อนให้เห็นถึงความสามารถของบริษัทฯ
ในการสร้างผลประกอบการที่ดี และรักษาฐานะทางการเงินที่แข็งแกร่งอย่างต่อเนื่อง โดยสถาบัน
Standard & Poor’s (S&P) ประเมินบริษัทฯ อยู่ในระดับ A-/Stable และสถาบันจัดอันดับ
A.M. Best ได้ประเมินบริษัทฯอยู่ในระดับ A- (Excellent) Outlook Stable

1.3 โครงสร้างการถือหุ้นของกลุ่มบริษัท

บริษัท กรุงเทพประกันภัย จำกัด (มหาชน) ได้ลงทุนในบริษัทร่วม 3 บริษัท ได้แก่

1. Asia Insurance (Cambodia) Plc. มีสัดส่วนเงินลงทุนร้อยละ 22.92 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. Asia Insurance International (Holding) Limited มีสัดส่วนการลงทุนร้อยละ
41.7 โดยบริษัทดังกล่าวลงทุนในบริษัทประกันภัยในภูมิภาค ได้แก่ Asia Insurance
(Philippines) Corporation และ Cambodian Reinsurance Company ทั้งนี้
มีกรรมการของบริษัทฯ เข้าร่วมเป็นกรรมการในบริษัท ดังกล่าวด้วย

3. Bangkok Insurance (Lao) Company Limited มีสัดส่วนเงินลงทุนร้อยละ 45.0 บริษัทฯ
ได้ส่งกรรมการและผู้บริหารเข้าร่วมเป็นกรรมการในบริษัทดังกล่าว
และมีส่วนร่วมในการกำหนดนโยบาย ตลอดจนให้การสนับสนุนและคำแนะนำในเรื่องการรับประกันภัย
สินไหมทดแทน ระบบเทคโนโลยี และบัญชีการเงิน

2. ลักษณะการประกอบธุรกิจ

[]

2.1 ลักษณะผลิตภัณฑ์หรือบริการ

บริษัท กรุงเทพประกันภัย จำกัด (มหาชน) ดำเนินธุรกิจหลัก คือ ธุรกิจประกันวินาศภัย
ซึ่งสามารถจำแนกออกเป็นแต่ละสายผลิตภัณฑ์ ได้เป็น 4 ประเภท ดังนี้

1.  การประกันอัคคีภัย (Fire Insurance)

  1.1 การประกันอัคคีภัย (Fire Insurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำแสงสว่างหรือประโยชน์เพื่อการอยู่อาศัย
  ความเสียหายเนื่องจากภัยเพิ่มพิเศษ เช่น ภัยลมพายุ ภัยยวดยานพาหนะ ภัยจากควัน
  ภัยเนื่องจากน้ำ ภัยเปียกน้ำ ภัยเนื่องจากไฟฟ้า

  ภัยต่อเครื่องไฟฟ้า ภัยระเบิด ภัยจากการจลาจล การนัดหยุดงาน และภัยอื่นๆ

1.2 การประกันภัยสิทธิการเช่า (Leasehold Insurance)

  ชดเชยผลประโยชน์ในกรณีเกิดไฟไหม้ ฟ้าผ่า หรือภัยอื่นที่เอาประกันภัยไว้ ซึ่งเกิดแก่สถานที่เช่า
  และทำให้โครงสร้างส่วนที่ใช้รับน้ำหนักของสถานที่เช่าได้รับความเสียหายถึงขนาดไม่สามารถใช้สถานที่เช่าประกอบกิจการใดๆได้
  อีกต่อไปโดยผลทางกฎหมาย หรือเทศบัญญัติว่าด้วยการนั้นเป็นเหตุให้ผู้เช่า เสียสิทธิการเช่า
  ซึ่งบริษัทจะจ่ายค่าสินไหมทดแทนสำหรับการสูญเสียของสิทธิการเช่าของผู้เอาประกันภัย
  สำหรับระยะเวลาเช่าที่เหลืออยู่

1.3 การประกันภัยธุรกิจหยุดชะงัก (Business Interruption Insurance) (Fire)

  คุ้มครองความสูญเสียในทางการค้า (รายได้ของผู้เอาประกันภัย) เมื่อธุรกิจต้องหยุดชะงักลง

  อันเป็นผลสืบเนื่องจากความเสียหายที่เกิดต่อทรัพย์สินที่เอาประกันภัยไว้และเป็นทรัพย์สินที่

  ผู้เอาประกันภัยใช้เพื่อประกอบธุรกิจ ซึ่งมีสาเหตุมาจากไฟไหม้ ฟ้าผ่า หรือแรงระเบิดของแก๊ส

  ที่ใช้ประโยชน์เพื่อการอยู่อาศัย

4.  การประกันอัคคีภัยที่อยู่อาศัยแบบประหยัดสำหรับรายย่อย (ไมโครอินชัวรันส์)

  (Econ. Fire Insurance) (Microinsurance)

  คุ้มครองความเสียหายต่อสิ่งปลูกสร้างเนื่องจากไฟไหม้ ฟ้าผ่า
  หรือแรงระเบิดของแก๊สที่ใช้สำหรับทำประโยชน์เพื่อการอยู่อาศัย ตั้งแต่ 50,000 – 500,000
  บาท รวมถึงค่าเช่าที่พักอาศัยชั่วคราววันละ 300 บาท (ไม่เกิน 30 วัน)

2.  การประกันภัยทางทะเลและขนส่ง (Marine Insurance)

  คุ้มครองความเสียหายที่เกิดขึ้นกับสินค้าและตัวเรือ
  ตลอดการเดินทางจนถึงจุดหมายปลายทางโดยปลอดภัย

2.1 การประกันภัยการขนส่งสินค้าทางทะเล (Marine Cargo Insurance)

  คุ้มครองความเสียหาย ที่เกิดขึ้นกับสินค้าที่เอาประกันภัยในระหว่างการขนส่งทั้ง
  ในประเทศและระหว่างประเทศ ไม่ว่าจะเป็นการขนส่งทางเครื่องบิน เรือ รถไฟ
  รถบรรทุกหรือแม้แต่ทางไปรษณีย์

2.2 การประกันภัยตัวเรือ (Marine Hull Insurance)

  คุ้มครองความเสียหายต่อตัวเรือ เครื่องจักร และอุปกรณ์ประจำเรือ ในกรณีที่ได้รับความสูญเสีย
  หรือเสียหายจากภัยทางทะเล เช่น ลมพายุ คลื่น หรือจากอุบัติเหตุต่างๆ นอกจากนั้น
  ยังคุ้มครองความรับผิดของเจ้าของเรือในกรณีที่ก่อให้เกิดความเสียหายต่อเรือลำอื่น

2.3 การประกันภัยความรับผิดของผู้ขนส่ง (Carriers’ Liability Insurance)

  คุ้มครองความสูญหาย ความเสียหาย หรือส่งมอบชักช้าของของที่ผู้เอาประกันภัยรับขนส่ง

  ซึ่งเกิดขึ้นระหว่างการขนส่งในระหว่างระยะเวลาประกันภัย

3.  การประภัยยานยนต์ (Motor Insurance)

3.1 การประกันภัยรถยนต์ภาคบังคับ (Compulsory Motor Insurance)

  หมายถึง การประกันภัยรถยนต์ที่ถูกบังคับโดยบัญญัติแห่งกฎหมาย
  เพื่อความคุ้มครองต่อการสูญเสียชีวิต
  ความบาดเจ็บทางร่างกายของบุคคลผู้ประสบภัยจากอุบัติเหตุรถยนต์

3.2 การประกันภัยรถยนต์ภาคสมัครใจ (Voluntary Motor Insurance)

  หมายถึง การประกันภัยที่เกิดขึ้นโดยความสมัครใจของเจ้าของรถยนต์ หรือผู้ครอบครองรถยนต์
  สามารถแบ่งความคุ้มครองเป็น 5 ประเภทดังนี้

ประเภท 1: ให้ความคุ้มครองความเสียหายที่เกิดขึ้นต่อตัวรถยนต์หรืออุปกรณ์ติดประจำรถยนต์
การบาดเจ็บ และการเสียชีวิต ตลอดจนความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

ประเภท 2: ให้ความคุ้มครองต่อการสูญหายหรือไฟไหม้ของรถยนต์ที่เอาประกันภัย
และคุ้มครองความรับผิดตามกฎหมายสำหรับการเสียชีวิต การบาดเจ็บ
หรือการเสียหายต่อทรัพย์สินของบุคคลภายนอก

  ประเภท 3: ให้ความคุ้มครองเฉพาะความรับผิดตามกฎหมาย สำหรับการเสียชีวิต การบาดเจ็บ
  หรือความเสียหายต่อทรัพย์สินของบุคคลภายนอก

  ประเภท 4: ให้ความคุ้มครองเฉพาะความรับผิดตามกฎหมายต่อทรัพย์สินของบุคคลภายนอกเท่านั้น

  ประเภท 5: เป็นการคุ้มครองแบบประเภท2 หรือประเภท3
  เพิ่มเติมด้วยความคุ้มครองต่อความเสียหายของรถยนต์อันเนื่องมาจากการชนกับยานพาหนะทางบก

4. การประกันภัยเบ็ดเตล็ด (Miscellaneous Insurance)

  การประกันภัยเบ็ดเตล็ดให้ความคุ้มครองความสูญเสียหรือความเสียหายภายใต้
  กรมธรรม์ที่นอกเหนือจาก 3 ประเภทแรก โดยสามารถแบ่งได้ ดังนี้

4.1 การประกันภัยที่ให้ความคุ้มครองเกี่ยวกับบุคคล

4.1.1 การประกันภัยอุบัติเหตุกลุ่ม (Group Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล ให้กับผู้
  เอาประกันภัยรายกลุ่ม
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.2 การประกันภัยอุบัติเหตุส่วนบุคคล (Individual Personal Accident Insurance)

  คุ้มครองการเสียชีวิต การสูญเสียอวัยวะ และทุพพลภาพ รวมทั้งค่ารักษาพยาบาล
  ให้กับผู้เอาประกันภัย
  อันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.3 การประกันภัยอุบัติเหตุสำหรับนักเรียน นิสิต นักศึกษา (Student Group Personal
  Accident Insurance)

  คุ้มครองการเสียชีวิต สูญเสียอวัยวะ และทุพพลภาพ รวมทั้งค่ารักษาพยาบาลให้กับนักเรียน นิสิต
  นักศึกษา
  ของสถานศึกษาที่เอาประกันภัยอันเนื่องมาจากการประสบอุบัติเหตุตามข้อกำหนดในเงื่อนไขที่ระบุไว้ในกรมธรรม์ประกันภัย

  4.1.4 การประกันภัยอุบัติเหตุเดินทางสำหรับบุคคลและกลุ่มทั่วไป (Travel Accident
  Insurance For Individual or Group of Tourists)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้เอาประกันภัยอันเนื่องมาจากการประสบอุบัติเหตุในระหว่างการเดินทาง
  ทั้งในประเทศและต่างประเทศ ภายในระยะเวลาการเดินทางที่ระบุไว้ในกรมธรรม์ประกันภัย

4.1.5 การประกันภัยการเดินทางต่างประเทศ (Comprehensive Travel Accident
Insurance)

  คุ้มครองการเสียชีวิต สูญเสียอวัยวะ และทุพพลภาพถาวรสิ้นเชิง
  รวมทั้งค่ารักษาพยาบาลจากอุบัติเหตุและการเจ็บป่วย
  เงินชดเชยรายวันระหว่างรักษาตัวในโรงพยาบาล
  การสูญหาย/การล่าช้าของกระเป๋าเดินทางและทรัพย์สินส่วนตัวที่อยู่ในกระเป๋าเดินทาง
  การบอกเลิกการเดินทาง การลดจำนวนวันเดินทาง ความรับผิดต่อบุคคลภายนอก
  ความล่าช้าของเที่ยวบิน การจี้เครื่องบิน
  ขณะที่เดินทางไปต่างประเทศตามระยะเวลาการเดินทางที่ระบุไว้ในกรมธรรม์ประกันภัย

  4.1.6 การประกันภัยชดเชยรายได้ระหว่างพักรักษาตัวในโรงพยาบาล (Hospital Income
  Insurance)

  ชดเชยผลประโยชน์เป็นเงินสดรายวัน
  ในกรณีที่ผู้เอาประกันภัยต้องเข้าพักรักษาตัวในโรงพยาบาลในฐานะคนไข้ใน
  อันเนื่องมาจากอุบัติเหตุหรือเจ็บป่วย

4.1.7 การประกันภัยโรคมะเร็ง (Cancer Insurance)

  คุ้มครองการเกิดโรคมะเร็งเมื่อตรวจพบว่าเป็นมะเร็งเป็นครั้งแรก
  ยกเว้นที่ระบุไว้ในข้อยกเว้นของกรมธรรม์ประกันภัย โดยบริษัทฯ
  จะจ่ายผลประโยชน์ตามจำนวนเงินที่เอาประกันภัย

4.1.8 การประกันภัยอุบัติเหตุและสุขภาพกลุ่ม (Group Accident and Health Insurance)

  คุ้มครองเกี่ยวกับค่าใช้จ่ายในการรักษาพยาบาล
  รวมทั้งผลประโยชน์ต่างๆตามที่ระบุไว้ในกรมธรรม์ประกันภัยให้กับผู้เอาประกันภัยรายกลุ่ม
  อันเนื่องมาจากการประสบอุบัติเหตุ หรือเจ็บป่วย
  ที่มิได้ระบุไว้ในข้อยกเว้นของกรมธรรม์ประกันภัย

4.1.9 การประกันภัยอุบัติเหตุและสุขภาพบุคคล (Personal Accident and Health
Insurance)

  คุ้มครองเกี่ยวกับค่าใช้จ่ายในการรักษาพยาบาล
  รวมทั้งผลประโยชน์ต่างๆตามที่ระบุไว้ในกรมธรรม์ประกันภัยให้กับผู้เอาประกันภัย
  อันเนื่องมาจากการประสบอุบัติเหตุหรือเจ็บป่วย ที่มิได้ระบุไว้ในข้อยกเว้นของกรมธรรม์ประกันภัย

4.1.10 การประกันภัยพิทักษ์โรคร้ายแรง (Critical Illness Insurance)

  คุ้มครองการเจ็บป่วยด้วยโรคร้ายแรงที่เกิดขึ้นโดยทางตรงหรือโดยทางอ้อม
  และได้รับการวินิจฉัยจากแพทย์เป็นครั้งแรก ยกเว้นที่ระบุไว้ในข้อยกเว้นของกรมธรรม์ประกันภัย
  โดยบริษัทฯ จะชดเชยผลประโยชน์เต็มจำนวนของเงินเอาประกันภัย
  และผลประโยชน์ค่ารักษาต่อเนื่องเป็นรายเดือนจากโรคร้ายแรงดังกล่าว

4.1.11 การประกันภัยอุบัติเหตุเดินทางธุรกิจนำเที่ยวและมัคคุเทศก์ (Travel Accident
Insurance for Tour Operators and Guides)

  คุ้มครองการเสียชีวิต สูญเสียอวัยวะ หรือทุพพลภาพถาวรสิ้นเชิง
  และค่ารักษาพยาบาลของคณะนักท่องเที่ยวและมัคคุเทศก์
  อันเนื่องมาจากการประสบอุบัติเหตุในระหว่างการเดินทางท่องเที่ยว
  ภายในระยะเวลาการเดินทางที่ระบุไว้ในกรมธรรม์ประกันภัย

4.1.12 การประกันภัยผู้โดยสารเรือสำหรับโดยสาร (Boat Passenger Personal Accident
Insurance)

  คุ้มครองการเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  รวมทั้งค่ารักษาพยาบาลให้กับผู้โดยสารที่ประสบอุบัติเหตุเนื่องจากการใช้บริการเรือโดยสาร
  และสามารถขยายความคุ้มครองเพิ่มถึงคนประจำเรือได้
  ตามข้อกำหนดในเงื่อนไขที่ระบุไว้ในกรมธรรม์ประกันภัย

4.1.13 การประกันภัย 200 สำหรับรายย่อย (ไมโครอินชัวร์รันส์) (PA 200
(Microinsurance))

คุ้มครองการเสียชีวิต สูญเสียมือ เท้า เสียสายตา หรือทุพพลภาพถาวรสิ้นเชิง
เนื่องจากอุบัติเหตุรวมถึงการขับขี่หรือโดยสารรถจักรยานยนต์
และคุ้มครองค่าใช้จ่ายในการจัดงานศพกรณีเสียชีวิตจากเจ็บป่วย

4.2 การประกันภัยที่ให้ความคุ้มครองเกี่ยวกับทรัพย์สิน

4.2.1 การประกันภัยความเสี่ยงภัยทรัพย์สิน (Accidental Damage (Property)
Insurance)

  คุ้มครองความสูญเสีย หรือเสียหายต่อตัวอาคาร ทรัพย์สินในอาคาร เครื่องจักร รวมถึง

  สต๊อกสินค้า อันเกิดจากเหตุใดๆที่มิได้ระบุไว้ในข้อยกเว้นของกรมธรรม์ประกันภัย
  ภายในระยะเวลาเอาประกันภัย

4.2.2 การประกันภัยโจรกรรม (Burglary Insurance)

  คุ้มครองความสูญเสีย
  หรือเสียหายต่อทรัพย์สินที่เอาประกันภัยอันเนื่องมาจากการถูกลักทรัพย์โดยบุคคลใดๆที่มิได้ระบุไว้ในข้อยกเว้น
  รวมทั้งความเสียหายต่อตัวอาคารที่เก็บทรัพย์สินที่เอาประกันภัย

4.2.3 การประกันภัยการเสี่ยงภัยทุกชนิด (All Risks Insurance)

  คุ้มครองความสูญเสีย
  หรือเสียหายต่อทรัพย์สินที่เอาประกันภัยอันเนื่องมาจากอุบัติเหตุใดๆที่ไม่ได้ระบุไว้ในข้อยกเว้นของกรมธรรม์ประกันภัย

4.2.4 การประกันภัยกระจก (Plate Glass Insurance)

  คุ้มครองการแตกหักของกระจกอันเนื่องมาจากอุบัติเหตุที่มิได้ระบุไว้ในข้อยกเว้นของกรมธรรม์ประกันภัย

4.2.5 การประกันภัยสำหรับเงิน (Money Insurance)

  คุ้มครองความสูญเสียของเงินสด เช็ค พันธบัตร ธนาณัติ หรือทรัพย์สินอื่นๆจากการชิงทรัพย์
  ปล้นทรัพย์ การโจรกรรมเงินจากตู้นิรภัยหรือห้องนิรภัยที่อยู่ในสถานที่เอาประกันภัย
  หรืออยู่ในระหว่างการขนส่งรวมถึงความเสียหายต่อตู้นิรภัย หรือห้องนิรภัยของผู้เอาประกันภัย

4.2.6 การประกันภัยแผ่นป้ายโฆษณา (Neon Sign Insurance)

  คุ้มครองความเสียหายต่อแผ่นป้ายหรือไฟนีออนโฆษณา เนื่องจากไฟไหม้ ฟ้าผ่า ระเบิด ลักทรัพย์
  หรืออุบัติเหตุซึ่งเกิดจากภายนอก รวมถึงความรับผิดต่อบุคคลภายนอก

4.2.7 การประกันภัยเบ็ดเสร็จคุ้มครองผู้ค้าอัญมณี (Jewelry Block Insurance)

  คุ้มครองครองความสูญเสีย หรือเสียหายต่อ เพชรพลอย อัญมณี ทองคำ ทองคำขาว ทองแท่ง
  เงินแท่ง นาฬิกา และทรัพย์สินอื่นๆ รวมถึงสต๊อกสินค้าของผู้ค้าอัญมณี
  ที่ระบุไว้ในหน้าตารางกรมธรรม์ประกันภัย
  อันเกิดจากอุบัติเหตุใดๆที่ไม่ได้ระบุไว้ในข้อยกเว้นของกรมธรรม์ประกันภัย

4.2.8 การประกันภัยทรัพย์สินคุ้มครองการก่อการร้าย (Terrorism Insurance)

  คุ้มครองความสูญเสีย หรือเสียหายของทรัพย์สินที่เอาประกันภัย อันมีสาเหตุมาจาก ภัยก่อการร้าย
  การถูกปาระเบิด หรือถูกวางระเบิดโดยบุคคลภายนอก

4.2.9 การประกันภัยร้านทอง (Gold Shop Insurance)

  คุ้มครองความสูญหายของทองคำที่มีไว้เพื่อจำหน่าย รวมถึงความเสียหายต่อตัวอาคาร ตู้นิรภัย
  กระจก เฟอร์นิเจอร์ เครื่องใช้และอุปกรณ์ต่าง ๆ ตู้แสดงทองคำ
  และชดเชยผลประโยชน์การเสียชีวิต สูญเสียอวัยวะ สายตา หรือทุพพลภาพถาวรสิ้นเชิง
  และค่ารักษาพยาบาลแก่ผู้เอาประกันภัย บุคคลในครอบครัวของผู้เอาประกันภัย ลูกจ้าง และลูกค้า
  อันเกิดจากการชิงทรัพย์ การปล้นทรัพย์ การวิ่งราวทรัพย์

10. การประกันภัยทรัพย์สินคุ้มครองภัยจากเหตุการณ์ความไม่สงบ (Political Violence for
    Property Insurance)

  คุ้มครองทรัพย์สินที่เอาประกันภัยเมื่อได้รับความเสียหายทางกายภาพโดยตรงจากสาเหตุการนัดหยุดงาน
  (Strike) การจลาจล (Riot) การก่อวินาศกรรม (Sabotage) การกระทำอันมีเจตนาร้าย
  (Malicious Act) เพื่อผลทางการเมือง ศาสนา หรือลัทธินิยม
  หรือการก่อความวุ่นวายทางการเมือง (Civil Commotion) และการก่อการร้าย
  (Terrorism) รวมถึงการโจรกรรมอันเกิดจากการลักทรัพย์ ชิงทรัพย์ ปล้นทรัพย์ วิ่งราวทรัพย์
  ที่เกิดขึ้นระหว่าง หรือต่อเนื่องภายหลังจากเหตุการณ์ความไม่สงบ

  4.2.11 การประกันภัยสำหรับการขยายระยะเวลาการรับประกันของอุปกรณ์เครื่องใช้

  (Appliance Extended Warranty Insurance)

  คุ้มครองค่าใช้จ่ายในการซ่อมแซมทรัพย์สินที่เอาประกันภัยที่ได้รับความเสียหาย
  อันเกิดจากความบกพร่องของอุปกรณ์เครื่องใช้ในการใช้งานปกติ หรือความผิดพลาดจากผู้ผลิต
  โดยเกิดขึ้นหลังจากระยะเวลารับประกันของผู้ผลิตสิ้นสุดลง

  4.2.12 การประกันภัยเพื่อผู้ให้เช่าซื้อและผู้เช่าซื้อรถจักรยานยนต์ (Motorcycle Insurance
  For Lessor And Lessee)

  คุ้มครองการสูญหาย หรือเสียหายโดยสิ้นเชิงที่เกิดขึ้นกับรถจักรยานยนต์
  ในระหว่างระยะเวลาเอาประกันภัย ขยายความคุ้มครองถึงการสูญหายจากการฉ้อฉล
  และการเสียชีวิตของผู้ขับขี่

4.3 การประกันภัยที่ให้ความคุ้มครองเกี่ยวกับงานวิศวกรรม

4.3.1 การประกันภัยการเสี่ยงภัยทุกชนิดของผู้รับเหมา (Contractors’ All Risks
Insurance)

  คุ้มครองความเสียหายต่องานก่อสร้าง เครื่องมือเครื่องใช้ เครื่องจักรกลที่ใช้ในการก่อสร้าง
  วัสดุที่ใช้ในการก่อสร้าง รวมทั้งค่าขนย้ายซากปรักหักพัง ค่าสถาปนิก วิศวกรที่ปรึกษา
  อันเนื่องมาจากสาเหตุใดๆก็ตามที่อยู่นอกเหนือจากข้อยกเว้น
  ซึ่งเกิดในระหว่างการก่อสร้างหรืออาจรวมถึงระยะเวลาบำรุงรักษา
  และขยายรวมถึงความรับผิดตามกฎหมายต่อบุคคลภายนอกเนื่องจากปฏิบัติงานก่อสร้างดังกล่าว

4.3.2 การประกันภัยการติดตั้งเครื่องจักร (Erection All Risks Insurance)

  คุ้มครองความเสียหายต่อเครื่องจักรที่กำลังติดตั้ง หรือกำลังทดสอบเดินเครื่อง
  อันเนื่องมาจากอุบัติเหตุหรือสาเหตุใดๆก็ตามที่อยู่นอกเหนือจากข้อยกเว้น
  และขยายรวมถึงความรับผิดตามกฎหมายต่อบุคคลภายนอก

4.3.3 การประกันภัยหม้อกำเนิดไอน้ำและถังอัดความดัน (Boiler & Pressure Vessel
Insurance)

  คุ้มครองความเสียหายของหม้อน้ำจากการระเบิด ฟุบแฟบ เนื่องจากแรงอัดภายใน
  หรือแรงดันภายนอก และขยายรวมถึงความรับผิดตามกฎหมายต่อบุคคลภายนอก

4.3.4 การประกันภัยเครื่องอุปกรณ์อิเล็กทรอนิกส์ (Electronic Equipment Insurance)

  คุ้มครองความเสียหายของอุปกรณ์อิเล็กทรอนิกส์ ชิ้นส่วนอิเล็กทรอนิกส์
  และอุปกรณ์ที่ใช้เพื่อบันทึกข้อมูล อันเนื่องมาจากอุบัติเหตุที่เกิดขึ้นโดยเฉียบพลัน
  ขยายรวมถึงค่าใช้จ่ายที่เพิ่มขึ้นอันเกิดจากการใช้อุปกรณ์อิเล็กทรอนิกส์อื่นที่นำมาทดแทนเครื่องที่ได้รับความเสียหาย

4.3.5 การประกันภัยเครื่องจักรที่ใช้ในการก่อสร้าง (Contractors’ Plant All Risks
Insurance)

  คุ้มครองเครื่องจักรที่ใช้ในการก่อสร้าง อันเนื่องมาจากไฟไหม้ ฟ้าผ่า โจรกรรม
  การออกแบบผิดพลาด รวมถึงอุบัติเหตุอื่นๆและภัยธรรมชาติ

4.3.6 การประกันภัยเครื่องจักร (Machinery Breakdown Insurance)

  คุ้มครองความเสียหายที่เกิดขึ้นโดยฉับพลันของเครื่องจักร อันเนื่องมาจากการหล่อ
  หรือการใช้วัสดุที่ไม่มีคุณภาพ ความบกพร่องในการออกแบบ ความบกพร่องในการติดตั้ง
  การระเบิดในทางฟิสิกส์ ไฟฟ้าลัดวงจร
  พายุหรือเหตุอื่นใดซึ่งมิได้ระบุยกเว้นไว้ในกรมธรรม์ประกันภัย

4.4 การประกันภัยที่ให้ความคุ้มครองเกี่ยวกับความรับผิดตามกฎหมาย

4.4.1 การประกันภัยความรับผิดต่อบุคคลภายนอก (Public Liability Insurance)

  คุ้มครองความรับผิดตามกฎหมายของผู้เอาประกันต่อการสูญเสียชีวิต ความบาดเจ็บ
  หรือทรัพย์สินของบุคคลภายนอกที่มิได้เป็นลูกจ้าง หรือบุคคลภายในครอบครัวของผู้เอาประกันภัย
  ที่เกิดขึ้นโดยอุบัติเหตุอันเกี่ยวกับกิจการหรือธุรกิจของผู้เอาประกันภัย

4.4.2 การประกันภัยความรับผิดของนายจ้าง (Employer’s Liability Insurance)

  คุ้มครองความรับผิดของนายจ้างที่มีต่อลูกจ้าง
  ตามประมวลกฎหมายแพ่งและพาณิชย์ในกรณีถูกฟ้องร้องเรียกค่าชดเชย
  เนื่องจากความประมาทเลินเล่อของนายจ้างในการละเลยการดูแลเอาใจใส่สภาพความปลอดภัยในการทำงานของลูกจ้างตามสมควร
  ทำให้ลูกจ้างได้รับบาดเจ็บ เสียชีวิตหรือทุพพลภาพ

  4.4.3 การประกันภัยความรับผิดสำหรับผู้ประกอบวิชาชีพทางการแพทย์ (Medical
  Malpractice Liability Insurance)

  คุ้มครองความรับผิดตามกฎหมายของผู้ประกอบวิชาชีพแพทย์ อันเกิดจากความผิดพลาด ละเลย
  หรือขาดความระมัดระวัง ในการประกอบวิชาชีพของแพทย์
  เป็นเหตุให้ผู้ป่วยบาดเจ็บทางร่างกายหรือจิตใจ หรือเสียชีวิต

  4.4.4 การประกันภัยความรับผิดทางวิชาชีพสำหรับโรงพยาบาล (Medical Malpractice
  Insurance (Institution))

  คุ้มครองความรับผิดตามกฎหมายของผู้ประกอบวิชาชีพของโรงพยาบาล อันเกิดจากความผิดพลาด
  ละเลย หรือขาดความระมัดระวังในการประกอบวิชาชีพของโรงพยาบาล
  ซึ่งทำให้ผู้ป่วยบาดเจ็บทางร่างกายหรือจิตใจ หรือเสียชีวิต

4.4.5 การประกันภัยความรับผิดทางวิชาชีพสำหรับสถาปนิกและวิศวกร

(Professional Liability Insurance For Architects and Engineers)

คุ้มครองความรับผิดตามกฎหมายของผู้ประกอบวิชาชีพสถาปนิกและวิศวกรอันเกิดจากความผิดพลาด
ละเลย ขาดความระมัดระวัง หรือประมาทเลินเล่อในการประกอบวิชาชีพสถาปนิก และวิศวกร
ส่งผลให้เกิดความเสียหายต่อบุคลภายนอก ทรัพย์สิน และงานก่อสร้างต่างๆ

  4.4.6 การประกันภัยความรับผิดของผู้บริหารและเจ้าหน้าที่ (Directors’ and Officers’
  Liability Insurance)

  คุ้มครองความรับผิดตามกฎหมายของกรรมการ ผู้บริหาร
  พนักงานหรือลูกจ้างอันเนื่องมาจากความผิดพลาดในการปฏิบัติหน้าที่

4.4.7 การประกันภัยเงินทดแทนแรงงาน (Workmen’s Compensation Insurance)

คุ้มครองความรับผิดตามกฎหมายของนายจ้างเกี่ยวกับการจ่ายเงินทดแทนแรงงาน
เมื่อลูกจ้างประสบอุบัติเหตุหรือเจ็บป่วยขณะปฏิบัติหน้าที่จะได้รับการทดแทนตามสิทธิที่กำหนดไว้ในกฎหมายแรงงานและกฎหมายแพ่งและพาณิชย์

  4.4.8 การประกันภัยความรับผิดตามกฎหมายอันเกิดจากการประกอบกิจการควบคุม ประเภท

  ที่ 3 ตามกฎหมายว่าด้วยการควบคุมน้ำมันเชื้อเพลิง (Oil Service Station Insurance)

คุ้มครองความรับผิดตามกฎหมายของผู้เอาประกันภัย
อันเนื่องมาจากอัคคีภัยหรือการระเบิดจากการประกอบกิจการน้ำมันเชื้อเพลิง, ก๊าซปิโตเลียมเหลว,
ก๊าซธรรมชาติ หรือการจัดเก็บน้ำมันเชื้อเพลิง, ก๊าซปิโตเลียมเหลว, ก๊าซธรรมชาติ
ในสถานที่ประกอบการ
เป็นผลให้เกิดความสูญเสียหรือเสียหายต่อชีวิตและทรัพย์สินของผู้ที่ได้รับความเสียหาย

4.4.9
การประกันภัยความรับผิดตามกฎหมายที่เกิดจากความบกพร่องในการปฏิบัติงานไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
(Building Inspector Insurance)

คุ้มครองความรับผิดตามกฎหมายของผู้ตรวจสอบอาคาร
อันเกิดจากการปฏิบัติงานที่ไม่เป็นไปตามเกณฑ์มาตรฐานการตรวจสอบตามกฎหมายในฐานะผู้ตรวจสอบอาคาร
และส่งผลให้เกิดความสูญเสียหรือเสียหายต่อชีวิตและ/หรือทรัพย์สินของบุคคลภายนอก

  4.4.10 การประกันภัยความรับผิดตามกฎหมายต่อความเสียหายที่เกิดขึ้นจากสินค้าที่ไม่ปลอดภัย
  (Legal Liability Insurance From Unsafe Product)

  คุ้มครองความรับผิดตามกฎหมายของผู้เอาประกันภัย
  ต่อผู้เสียหายอันสืบเนื่องหรือเป็นผลมาจากผลิตภัณฑ์ที่เอาประกันภัยเป็นสินค้าที่ไม่ปลอดภัย
  ทำให้เกิดความสูญเสียต่อชีวิต ร่างกาย สุขภาพ อนามัย และทรัพย์สินของผู้เสียหาย
  รวมทั้งค่าใช้จ่ายในการต่อสู้คดีที่ได้รับการยินยอมเป็นลายลักษณ์อักษรจากบริษัท

4.4.11 การประกันภัยความรับผิดตามกฎหมายจากการขนส่งวัตถุอันตรายทางบก

(Transportation Of Hazard Material Liability Insurance)

  คุ้มครองความรับผิดตามกฎหมายของผู้เอาประกันภัย อันเกิดจากการรั่วไหล การระเบิด
  หรือการติดไฟของวัตถุอันตรายที่ทำการขนส่งโดยผู้เอาประกันภัยและส่งผลให้เกิดความสูญเสียหรือเสียหาย
  ต่อชีวิต ร่างกาย อนามัย และ/หรือทรัพย์สินของบุคคลภายนอก
  รวมทั้งค่าใช้จ่ายต่างๆในการบรรเทาความเสียหายและการฟื้นฟูให้กลับสู่สภาพเดิม

  4.5 การประกันภัยที่ให้ความคุ้มครองเกี่ยวกับภัยอื่นๆ

4.5.1 การประกันภัยความซื่อสัตย์ของลูกจ้าง (Fidelity Guarantee Insurance)

  คุ้มครองความเสียหายทางการเงินที่เกิดขึ้นแก่นายจ้าง ในกรณีที่ลูกจ้างทุจริต หรือยักยอกเงิน
  หรือตราสารทางการเงินของนายจ้าง

4.5.2 การประกันภัยอิสรภาพ (Bail Bond Insurance)

  เป็นกรมธรรม์ประกันภัยสำหรับผู้เอาประกันภัยนำไปใช้เป็นหลักประกันในการขอประกันตัวต่อเจ้าพนักงานในกรณีที่ผู้เอาประกันภัยถูกดำเนินคดี
  และถูกควบคุมตัวในคดีอาญา อันเนื่องมาจากกระทำผิดโดยประมาท
  แบ่งเป็นก่อนกระทำความผิดและหลังกระทำความผิด

4.5.3 การประกันภัยสินเชื่อทางการค้า (Trade Credit Insurance)

  คุ้มครองความเสียหายของผู้ขายสินค้าในกรณีที่ส่งสินค้าไปยังลูกค้า/ผู้ซื้อสินค้าแล้วไม่ได้รับชำระค่าสินค้า
  อันเนื่องมาจากความเสี่ยงทางการค้า และความเสี่ยงทางการเมือง

4.5.4 การประกันภัยสำหรับผู้จัดงาน (Event Cancellation Insurance)

  คุ้มครองค่าใช้ต่างๆจ่ายที่สูญเสียไปเนื่องจากการหยุดชะงัก ยกเลิก เลื่อนการจัดงาน
  หรือเปลี่ยนแปลงสถานที่จัดงาน เนื่องจากเหตุการณ์ที่อยู่นอกเหนือการควบคุมของผู้เอาประกันภัย
  รวมถึงการชดเชยการลดลงของผลกำไรจากสาเหตุดังกล่าว

4.5.5 การประกันภัยพร้อมสรรพสำหรับเจ้าบ้าน (Home Multicover Insurance)

  คุ้มครองความสูญเสีย หรือเสียหายต่อตัวอาคารและทรัพย์สินภายในอาคารอันมีสาเหตุจาก อัคคีภัย
  ฟ้าผ่า ระเบิด น้ำท่วม ยานพาหนะหรือสัตว์พาหนะ การไหลล้นหรือการแตกของแทงก์น้ำ
  โจรกรรม และภัยธรรมชาติ รวมถึงค่าใช้จ่ายพิเศษสำหรับการเปลี่ยนที่พักอาศัยชั่วคราว
  การสูญเสียค่าเช่า ความบาดเจ็บทางร่างกาย และความเสียหายของทรัพย์สินบุคคลภายนอก
  รวมทั้งอุบัติเหตุส่วนบุคคลของผู้เอาประกันภัย และสมาชิกในครอบครัว

4.5.6 การประกันภัยผู้เล่นกอล์ฟ (Golfer’s Indemnity Insurance)

  คุ้มครองการบาดเจ็บ เสียชีวิต สูญเสียอวัยวะหรือทุพพลภาพ ของผู้เอาประกันภัย
  รวมทั้งความรับผิดต่อบุคคลภายนอก อุปกรณ์การเล่นกอล์ฟ การทำโฮล-อิน-วัน
  และการแข่งขันเป็นทางการ

4.5.7 การประกันภัยร้านค้า (Shop Multicover Insurance)

  คุ้มครองความเสียหายของตัวอาคาร และทรัพย์สินภายในอาคาร อันมีสาเหตุจาก ไฟไหม้ ฟ้าผ่า
  ระเบิด การนัดหยุดงาน ลมพายุ การถูกชนโดยยานพาหนะ และการแตกของแทงก์น้ำ
  ความคุ้มครองนี้รวมถึงการโจรกรรม ความสูญเสียของเงินอันเกิดจากการชิงทรัพย์ ปล้นทรัพย์
  ความเสียหายของกระจก ความบาดเจ็บ ทุพพลภาพ และการเสียชีวิตอันเกิดจากอุบัติเหตุ

  4.5.8 การประกันภัยความเสี่ยงภัยทุกชนิดของตัวเครื่องบินและอะไหล่ (Aircraft Hull,
  Spares And Liability Insurance)

  คุ้มครองความเสียหายต่อตัวเครื่องบินและอะไหล่ อันเนื่องมาจากอุบัติเหตุ
  รวมถึงความรับผิดชอบตามกฎหมายต่อบุคคลภายนอกอันเกิดจากเครื่องบินที่เอาประกันภัย

4.5.9 การประกันอุบัติเหตุกลุ่มสำหรับลูกเรือและผู้บริหาร (Aviation Personal Accident
Insurance)

  ชดเชยการเสียชีวิต สูญเสียอวัยวะ และการบาดเจ็บของนักบินและลูกเรือ
  ขณะปฏิบัติหน้าที่อันเนื่องมาจากอุบัติเหตุ

  4.5.10 การประกันภัยผู้ค้ำประกันเงินกู้ (Surety Bond Insurance)

  คุ้มครองในนามของผู้เอาประกันภัย (ผู้ค้ำประกัน) ให้กับผู้ให้กู้ สำหรับจำนวนเงินกู้

  ค้างชำระเกินกว่า 2 งวดติดต่อกัน ตามสัญญาค้ำประกันที่ตกลงไว้

4.5.11 การประกันภัยชดเชยผลประโยชน์จากอุบัติเหตุการใช้รถยนต์ (Motor Accident

  Compensation Insurance)

  ชดเชยผลประโยชน์ให้แก่ผู้เอาประกันภัย ในกรณีที่เกิดอุบัติเหตุจากการใช้รถยนต์
  เป็นเหตุให้ต้องเข้ารักษาตัวเป็นผู้ป่วยใน รวมถึงเงินชดเชยค่าเดินทางระหว่างซ่อมรถ
  การประกันภัยโจรกรรมสำหรับทรัพย์สินส่วนบุคคลที่อยู่ภายในรถยนต์
  และเงินปลอบขวัญกรณีรถเอาประกันภัยเป็นฝ่ายถูก

นอกเหนือจากการประกันภัยชนิดต่างๆที่กล่าวแล้วข้างต้น บริษัทฯ
ยังอาจจัดหาหรือจัดทำประกันภัยชนิดอื่นๆ ให้ทันต่อการเปลี่ยนแปลงทางสังคม สภาวะเศรษฐกิจ
และมีความหลากหลาย เพื่อสนองความต้องการของประชาชน

ประกันภัยต่อ (Reinsurance)

บริษัทฯ ได้ดำเนินธุรกิจทั้งการเอาประกันภัยต่อ และรับประกันภัยต่อ
ตามพระราชบัญญัติประกันวินาศภัย พ.ศ.2535 มาตรา 31(2)
ซึ่งแก้ไขเพิ่มเติมตามพระราชบัญญัติประกันวินาศภัย (ฉบับที่ 2) พ.ศ. 2551
ได้กำหนดห้ามมิให้มีจำนวนเงินเอาประกันภัยเกินกว่าร้อยละ 10 ของเงินกองทุน (Capital
Fund)

ทำให้บริษัทฯ ต้องเอาประกันภัยต่อออกไป (Outward Reinsurance)
เพื่อเพิ่มศักยภาพในการรับประกันที่มีมูลค่าสูง ๆ
และช่วยลดความเสี่ยงภัยโดยกระจายความเสี่ยงภัยของบริษัทฯ ในรูปแบบ ดังนี้คือ

1.  การเอาประกันภัยต่อออกเฉพาะราย (Outward Facultative Reinsurance)

  เป็นการประกันภัยต่อแบบเป็นราย ๆ
  และบริษัทประกันภัยต่อมีอิสระในการคัดเลือกรับงานโดยสามารถตอบรับหรือปฏิเสธได้เช่นเดียวกัน

2.  การประกันภัยต่อออกตามสัญญา (Outward Treaty Reinsurance)

  เป็นสัญญาที่บริษัทรับประกันภัยต่อให้ความวางใจ และให้อิสระในการจัดสรรงานแก่บริษัท
  เอาประกันภัยต่อ ทั้งนี้ บริษัทฯ มีการทำสัญญาประกันภัยต่อ 2 แบบคือ
  การประกันภัยต่อตามสัญญาแบบเป็นสัดส่วน (Proportional Treaty)
  และการประกันภัยต่อตามสัญญาแบบไม่เป็นสัดส่วน (Non-Proportional Treaty)

ขณะเดียวกัน บริษัทฯ มีการรับประกันภัยต่อ (Inward Reinsurance) จากบริษัทประกันภัย
ทั้งภายในและต่างประเทศ ในรูปแบบการรับประกันภัยต่อตามสัญญา (Inward Treaty
Reinsurance) และรับประกันภัยต่อเฉพาะราย (Inward Facultative Reinsurance)

นโยบายในการรับประกันภัย

ในปี 2558 บริษัท กรุงเทพประกันภัย จำกัด (มหาชน) มีนโยบายในการรับประกันภัย ดังนี้

1. พิจารณารับประกันภัยตามความเสี่ยงภัย และกำหนดเงื่อนไขความคุ้มครอง, อัตราเบี้ยประกันภัย
และความรับผิดชอบส่วนแรกให้เหมาะสมกับความเสี่ยงภัยที่แท้จริง
โดยมุ่งเน้นงานที่มีความเสี่ยงภัยต่ำถึงปานกลาง

2. พิจารณารับประกันสำหรับความเสี่ยงภัยทางธรรมชาติ เช่น แผ่นดินไหว น้ำท่วม ลมพายุ
อย่างเคร่งครัด โดยกำหนดจำนวนความคุ้มครองที่เหมาะสมกับความเสี่ยงภัยในแต่ละพื้นที่นั้น ๆ

3. ไม่แข่งขันทางด้านราคาที่ไม่คุ้มกับความเสี่ยงภัย

4. จัดทำ Risk Survey
เพื่อประเมินความเสี่ยงภัยรวมถึงจัดทำข้อเสนอแนะและติดตามผลการปรับปรุงความเสี่ยงภัย
ตามระยะเวลาที่กำหนดอย่างเคร่งครัด

การตั้งสำรองค่าสินไหมทดแทน

บริษัทฯได้มีการตั้งเงินสำรองค่าสินไหมทดแทนซึ่งประกอบด้วย
เงินสำรองที่จัดสรรสำหรับความเสียหายที่บริษัทฯได้รับรู้แล้ว
เงินสำรองสำหรับความเสียหายที่ยังไม่ได้รับรายงาน เงินสำรองสำหรับความเสียหายที่ไม่ได้บันทึก
พัฒนาการค่าสินไหมเพิ่มลดในอนาคต และ
เงินสำรองค่าสินไหมทดแทนสำหรับความเสียหายที่ปิดไปแล้วและอาจมีการรื้อฟื้นขึ้นมาใหม่อีกครั้ง
ด้วยวิธีการมาตรฐานสากลตามหลักการคณิตศาสตร์ประกันภัย
ภายใต้ประกาศของสำนักงานคณะกรรมการกำกับและส่งเสริมการประกอบธุรกิจประกันภัย
ในพระราชบัญญัติประกันวินาศภัย (ฉบับที่ 2) พ.ศ. 2551

ปัจจัยที่มีผลกระทบต่อโอกาส หรือข้อจำกัดการประกอบธุรกิจ ปี 2558

1. แม้สถานการณ์ทางการเมืองจะมีเสถียรภาพมากขึ้น
ทำให้โครงการก่อสร้างโครงสร้างพื้นฐานด้านคมนาคมสามารถดำเนินการต่อไปได้
แต่ขั้นตอนและกระบวนการต่าง ๆ ที่มีมากมาย เช่น การทำ EIA การรออนุมัติจากคณะรัฐมนตรี
การเวนคืนที่ดิน ฯลฯ ได้ส่งผลให้การประกวดราคาและการเบิกจ่ายงบประมาณเป็นไปอย่างล่าช้า
ไม่เป็นไปตามที่ได้คาดหวังว่าเบี้ยประกันภัยจากการรับประกันการก่อสร้างโครงสร้างพื้นฐานจะช่วยสนับสนุนธุรกิจประกันภัยได้ในปี
2558

2. กำลังซื้อของเกษตรกรซึ่งเป็นคนส่วนใหญ่ของประเทศยังคงอยู่ในระดับต่ำ
เนื่องจากราคาผลผลิตทางการเกษตรที่เป็นสินค้าส่งออกสำคัญของประเทศ ได้แก่ ข้าว ยางพารา
มันสำปะหลังยังคงตกต่ำอย่างต่อเนื่อง
ตลอดจนภาวะภัยแล้งที่ส่งผลต่อพื้นที่การเกษตรเป็นบริเวณกว้าง
ส่งผลต่อกำลังซื้อในภูมิภาคซึ่งต้องพึ่งพาภาคการเกษตรเป็นหลัก

3. ดัชนีตลาดหลักทรัพย์มีความผันผวนและปรับตัวลดลง
จากการชะลอตัวของเศรษฐกิจไทยและความไม่แน่นอนของภาวะเศรษฐกิจโลก
อันเนื่องจากอัตราการเจริญเติบโตทางเศรษฐกิจของประเทศต่าง ๆ ยังอยู่ในระดับต่ำ
ราคาน้ำมันที่ลดลงอย่างต่อเนื่อง ตลอดจนปัญหาผู้อพยพเข้าสู่ยุโรป และการก่อการร้ายในพื้นที่ต่าง ๆ
ทั่วโลกรวมทั้งบริเวณแยกราชประสงค์ในประเทศไทย
ส่งผลให้พอร์ตการลงทุนของบริษัทประกันภัยมีความผันผวน
และไม่สามารถคาดหวังผลตอบแทนที่สูงมากได้

4. ผลกระทบจากนโยบายรถคันแรกของรัฐบาลที่ทำให้ยอดจำหน่ายรถยนต์เพิ่มขึ้นมากในช่วงปี
2555-2556 และส่งผลกระทบต่อกำลังซื้อรถยนต์ใหม่ในปีต่อ ๆ มา โดยยอดจำหน่ายรถยนต์ในปี
2558 ลดลงจากปีก่อนหน้าถึงร้อยละ 14.9 และเป็นการเติบโตติดลบเป็นปีที่ 3 ติดต่อกัน
ส่งผลอย่างยิ่งต่อปริมาณเบี้ยประกันภัยรถยนต์ซึ่งมีสัดส่วนถึงร้อยละ 60
ของเบี้ยประกันภัยทั้งหมดในธุรกิจประกันวินาศภัย

5. อัตราค่าแรง ค่าอะไหล่ของอู่ซ่อมที่เพิ่มขึ้นอย่างต่อเนื่องร้อยละ 7-10 ต่อปี
แม้จะเป็นช่วงภาวะเศรษฐกิจชะลอตัว
ส่งผลกระทบต่ออัตราค่าสินไหมทดแทนของประกันภัยรถยนต์ที่ปรับเพิ่มสูงขึ้น
ในขณะที่อัตราเบี้ยประกันภัยรถยนต์มีการแข่งขันสูงมากด้านราคา

6. อัตราเบี้ยประกันภัยทรัพย์สินปรับลดลง เนื่องจากอัตราเบี้ยประกันภัยต่อในตลาดโลกยังคง
ปรับตัวลดลงอย่างต่อเนื่อง
จากการที่ไม่มีภัยธรรมชาติขนาดใหญ่เกิดขึ้นประเทศไทยนับตั้งแต่น้ำท่วมใหญ่ในปี 2554
และตลาดประกันภัยต่อของโลกยังคงมีการแข่งขันด้านราคาอย่างรุนแรง
จากสภาวะเศรษฐกิจของโลกที่ยังอยู่ในภาวะชะลอตัว
และการเข้ามาแข่งขันในตลาดรับประกันภัยต่อของ Hedge Fund และกองทุนต่าง ๆ
เพิ่มเติมจากบริษัทรับประกันภัยต่อที่มีอยู่เดิม

2.2 การตลาดและการแข่งขัน

1. นโยบายการตลาดของผลิตภัณฑ์และบริการ

กำลังซื้อของประชาชนยังคงอยู่ในระดับต่ำในปี 2558 จากปัจจัยลบต่าง ๆ ที่สืบเนื่องมาจากปี 2557
ได้แก่ ภาคธุรกิจชะลอการลงทุนและการจ้างงาน ปัญหาหนี้ครัวเรือนที่อยู่ในระดับสูง นอกจากนี้
ราคาสินค้าเกษตรหลายชนิด เช่น ข้าว ยางพารา มันสำปะหลัง ยังคงตกต่ำอย่างต่อเนื่อง
ซ้ำเติมด้วยภาวะภัยแล้งอย่างรุนแรงส่งผลอย่างยิ่งต่อกำลังซื้อในภูมิภาคซึ่งต้องพึ่งพิงกับราคาสินค้าเกษตร
จากปัจจัยดังกล่าวทำให้บริษัทประกันภัยต่าง ๆ
มีการแข่งขันด้านราคาที่รุนแรงมากขึ้นโดยเฉพาะประกันภัยรถยนต์ที่มีส่วนแบ่งตลาดมากสุด
โดยจะมีทั้งในรูปแบบของการแข่งลดราคาเพื่อแย่งชิงลูกค้า ,
การออกกรมธรรม์ประกันภัยรถยนต์เบี้ย Single Rate
เพื่อให้ง่ายและสะดวกในการนำเสนอขายแก่ลูกค้า
การขยายงานผลิตภัณฑ์ประกันภัยราคาประหยัดเพื่อตอบสนองกำลังซื้อของกลุ่มเป้าหมายที่ลดลง เช่น
ประกันภัยรถยนต์ 2+ และ 3+ สำหรับผู้ที่ต้องการลดภาระค่าใช้จ่ายในการทำประกันภัยชั้น 1
รวมทั้งการ Segmentation
คัดเลือกลูกค้าที่มีความเสี่ยงต่ำและเสนอส่วนลดเบี้ยประกันภัยแก่ลูกค้าเฉพาะกลุ่ม เป็นต้น

แนวทางการทำตลาดอื่น ๆ ที่เห็นได้อย่างชัดเจนในปี 2558 คือ การพัฒนาระบบ Application
การซื้อประกันภัยและการแจ้งเคลมผ่านสมาร์ทโฟน
เพื่อรองรับไลฟ์สไตล์ของลูกค้าที่ใช้โทรศัพท์สมาร์ทโฟนมากขึ้น
เช่นเดียวกับการมุ่งขยายงานไปสู่พื้นที่การค้าชายแดนระหว่างไทยกับเพื่อนบ้าน
เนื่องจากเป็นพื้นที่ศักยภาพทางเศรษฐกิจ
มีอัตราการเติบโตที่ดีและมีการลงทุนเพื่อรองรับการเกิดขึ้นของ AEC ในสิ้นปี 2558

สำหรับบริษัท กรุงเทพประกันภัย จำกัด (มหาชน) นั้น ยังคงนโยบายไม่เน้นการแข่งขันด้านราคา
หรือใช้กลยุทธ์ให้ค่าตอบแทนสูง ๆ เพื่อจูงใจคู่ค้าและตัวแทนจำหน่าย
แต่เน้นสร้างมูลค่าเพิ่มให้กับผลิตภัณฑ์และบริการให้โดดเด่นและตรงใจลูกค้า
เพื่อรักษาอัตราต่ออายุของลูกค้าปัจจุบันให้ได้มากที่สุด
พร้อมกับการขยายงานลูกค้ารายใหม่อย่างต่อเนื่อง โดยแนวทางขยายตลาดของบริษัทฯ ในปี 2558
ได้แก่

- การโฆษณาประชาสัมพันธ์ประกันภัยรถยนต์ Telematics ทางสื่อต่าง ๆ อย่างกว้างขวาง
เพื่อสร้างการรับรู้ในกลุ่มเป้าหมาย โดยระบบ Telematics นี้ให้ประโยชน์หลายประการ เช่น
ช่วยให้ลูกค้าได้รับทราบถึงพฤติกรรมการขับขี่ เพื่อป้องกันการเกิดอุบัติเหตุ
ช่วยควบคุมดูแลรถยนต์ในธุรกิจของลูกค้าได้ด้วยระบบ GPS ติดตามรถยนต์ได้ตลอดเวลา
และระบบแจ้งเตือนด้วย SMS เมื่อรถยนต์ออกนอกพื้นที่

เป็นต้น

- ขยายงาน Bancassurance ผ่านธนาคารกรุงเทพทั้งนครหลวงและภูมิภาค
ซึ่งเป็นช่องทางที่มีอัตราการเติบโตสูง โดยมุ่งเน้นขายกรมธรรม์ที่ได้รับการตอบรับจากผู้บริโภคดี
เช่น กรมธรรม์รถยนต์ 2+, แพ็คเกจประกันภัยรถกระบะ Special

- การขยายสาขาต่างจังหวัด
โดยเฉพาะบริเวณจุดการค้าชายแดนและพื้นที่ที่รองรับโอกาสการเติบโตจากการเปิด AEC ซึ่งในปี
2558 นี้ บริษัทฯ ได้เปิดสาขาเพิ่มอีกที่จังหวัดจันทบุรี

- ให้ความสำคัญในการขยายงานผ่านช่องทางอินเทอร์เน็ต ซึ่งมีอัตราการเติบโตสูง
โดยพัฒนาระบบการจำหน่ายประกันภัยผ่านเว็บไซต์และผ่านสมาร์ทโฟนให้มีประสิทธิภาพมากขึ้น
รวมทั้งออกแคมเปญกระตุ้นให้ลูกค้าซื้อประกันภัยผ่านออนไลน์

2. ลักษณะลูกค้า

ลูกค้ารายบุคคล ได้แก่ ลูกค้าปัจเจกบุคคลทั่วไป ส่วนใหญ่จะใช้บริการประกันอัคคีภัยสำหรับที่อยู่อาศัย
ประกันภัยรถยนต์ส่วนบุคคล ประกันภัยอุบัติเหตุส่วนบุคคล และประกันสุขภาพ เป็นต้น

ลูกค้าองค์การ ประกอบด้วยธุรกิจตั้งแต่ขนาดย่อม ขนาดกลาง จนถึงธุรกิจขนาดใหญ่ รวมทั้งธุรกิจ
SMEs และหน่วยงานภาครัฐฯ โดยบริษัทฯ ให้บริการด้านการประกันวินาศภัยทุกประเภท เช่น
การประกันอัคคีภัย การประกันภัยรถยนต์
การประกันภัยขนส่งสินค้าระหว่างประเทศหรือภายในประเทศ
และการประกันภัยความเสี่ยงภัยทุกชนิด ( Industrial All Risks) ซึ่งเหมาะกับกลุ่มสำนักงาน
ที่พักอาศัย คอนโดมิเนียม ศูนย์การค้า และโรงงานอุตสาหกรรมต่าง ๆ
สำหรับลูกค้าที่มีการดำเนินงานเป็นโครงการก่อสร้างขนาดใหญ่ เช่น ทางด่วน รถไฟฟ้า สนามบิน
เป็นต้น มีการรับประกันภัยการก่อสร้างไว้ให้บริการ นอกจากนี้ บริษัทฯ
ยังให้บริการด้านการรับประกันภัยอุบัติเหตุส่วนบุคคลเกี่ยวกับการบินสำหรับบริษัทเอกชนอีกด้วย

ลูกค้าอื่น ๆ ได้แก่ กลุ่มบริษัทในเครือ ลูกค้าของบริษัทในเครือ ซึ่งบริษัทฯ
จะให้บริการรับประกันวินาศภัยทุกประเภทเช่นเดียวกัน

ร้อยละของยอดขายของลูกค้ารายใหญ่ 10 รายแรก

  -------------------------------------- ----------- ---------- ----------
                                         ปี 2558      ปี 2557     ปี 2556

  สัดส่วนลูกค้ารายใหญ่ 10 รายแรก              7.5%        7.8%       6.9%
  -------------------------------------- ----------- ---------- ----------

3. กลุ่มลูกค้าเป้าหมาย

ลูกค้าเป้าหมายจากแหล่งต่างๆ ได้แก่ กลุ่มลูกค้าบุคคลทั่วไป ภาคธุรกิจเอกชน ภาครัฐวิสาหกิจ
บริษัทในเครือ และกลุ่มลูกค้าของบริษัทในเครือ เช่น กลุ่มลูกค้าสินเชื่อของธนาคารกรุงเทพ

4. ช่องทางการจำหน่าย

ช่องทางการจำหน่ายของบริษัทฯ สามารถแบ่งเป็น 4 ช่องทางหลัก ได้แก่

4.1 ตัวแทนและนายหน้าบุคคลธรรมดา

บริษัทฯ มีตัวแทนและนายหน้าบุคคลธรรมดา ณ สิ้นปี 2558 รวมทั้งสิ้น 1,897 คน
กระจายอยู่ในทุกภูมิภาคทั่วประเทศ ถือเป็นช่องทางการจำหน่ายที่มีความสำคัญอย่างยิ่ง
เนื่องจากเป็นผู้ที่ดูแลให้คำแนะนำด้านประกันวินาศภัยต่อผู้เอาประกันภัยอย่างใกล้ชิดเสมือนเป็นตัวแทนของบริษัทฯ
ดังนั้น

บริษัทฯ จึงให้ความสำคัญอย่างยิ่งในการคัดเลือกตัวแทนและนายหน้าบุคคลธรรมดา
โดยผู้ที่สมัครเป็นตัวแทนของบริษัทฯ จะต้องเป็นผู้มีใบอนุญาตตัวแทนประกันวินาศภัย
และมีคุณสมบัติตรงตามที่กฎหมายกำหนดไว้อย่างครบถ้วน นอกจากนี้ บริษัทฯ
ยังมีกฏเกณฑ์ควบคุมดูแลตัวแทนอย่างเข้มงวด และประเมินผลงานอย่างเข้มข้น
เพื่อให้ได้ตัวแทนที่มีคุณภาพเท่านั้นที่จะดำเนินธุรกิจร่วมไปกับบริษัทฯ
พร้อมทั้งมีแผนการอบรมพัฒนาตัวแทนให้มีความรอบรู้และสามารถให้คำปรึกษาด้านประกันภัยแก่ลูกค้าได้อย่างครบวงจร

4.2 นายหน้านิติบุคคล

บริษัทฯ มีนายหน้านิติบุคคล ณ สิ้นปี 2558 รวมทั้งสิ้น 310 ราย
โดยนายหน้านิติบุคคลจะให้บริการโดยตรงแก่ผู้เอาประกันภัยอย่างครบวงจร
ตั้งแต่การแนะนำประเภทการประกันภัย
การเป็นตัวแทนผู้เอาประกันภัยเรียกร้องค่าสินไหมทดแทนจากบริษัทฯ
ตลอดจนการจัดเก็บเบี้ยประกันภัยแทนบริษัทฯ ทั้งนี้ บริษัทฯ
มีกฏเกณฑ์การควบคุมดูแลและอบรมพัฒนานายหน้านิติบุคคลอย่างเข้มข้นเช่นเดียวกับตัวแทน

4.3 สถาบันการเงิน

บริษัทฯ มีการจำหน่ายกรมธรรม์ผ่านธนาคารกรุงเทพ ตลอดจนดีลเลอร์รถยนต์ และบริษัทลีสซิ่งต่าง
ๆ ซึ่งการจำหน่ายกรมธรรม์ประกันภัยผ่านเคาน์เตอร์ธนาคารกรุงเทพ (Bancassurance)
นั้นมีอัตราการเติบโตที่สูงมากอย่างต่อเนื่อง โดยบริษัทฯ
ได้พัฒนากรมธรรม์ให้เหมาะสมกับกลุ่มเป้าหมาย
มีความคุ้มครองและอัตราเบี้ยประกันภัยที่ไม่ซับซ้อนง่ายต่อการเสนอขายของพนักงานธนาคาร
ตลอดจนฝึกอบรมความรู้ด้านประกันภัยให้แก่พนักงานธนาคาร
เพื่อให้สามารถนำเสนอกรมธรรม์ให้แก่ลูกค้าได้อย่างถูกต้อง

4.4 ลูกค้าโดยตรง

คือ ลูกค้าที่ติดต่อขอซื้อประกันภัยกับบริษัทฯ โดยตรงและบริษัทฯ ให้บริการและดูแลโดยตรง

ช่องทางการจำหน่าย แยกตามสัดส่วนของเบี้ยประกันภัยรับ

  ----------------------------- ------------ ----------------------------
                                จำนวน        สัดส่วนของเบี้ยประกันรับโดยตรง

                                             

  - ตัวแทนและนายหน้าบุคคลธรรมดา    1,897        19.2%

  - นายหน้านิติบุคคล                310          21.9%

  - สถาบันการเงิน                 28           26.4%

  - ลูกค้าโดยตรง                  -            32.5%
  ----------------------------- ------------ ----------------------------

ภาวะการแข่งขัน

ในปี 2558 ธุรกิจประกันวินาศภัยมีจำนวนบริษัทประกันภัยทั้งสิ้น 62 บริษัท
ซึ่งส่วนใหญ่เป็นบริษัทขนาดกลางและขนาดเล็ก โดยบริษัทประกันภัยที่มีเบี้ยประกันภัยสูงสุด 10
อันดับแรก มีสัดส่วนเบี้ยประกันภัยรับโดยตรงถึงร้อยละ 59.9
ของเบี้ยประกันภัยรับโดยตรงของธุรกิจประกันวินาศภัยทั้งหมด

อัตราการเติบโตของเบี้ยประกันภัยรับโดยตรงของบริษัทฯ เปรียบเทียบกับตลาดในรอบ 3 ปี
ที่ผ่านมา

  ----------------------------- -------------- ------------- -------------
                                ปี 2558         ปี 2557        ปี 2556

                                (เบื้องต้น)                     

                                (ก่อนปรับปรุง)                   

  บมจ. กรุงเทพประกันภัย                                         

  เบี้ยประกันภัยรับ (ล้านบาท)         15,295.8       15,155.4      15,057.8

  อัตราการเติบโต (%)              0.9            0.6           21.1

  ตลาดประกันวินาศภัย                                            

  เบี้ยประกันภัยรับ (ล้านบาท)         209,278.5      205,367.7     203,077.6

  อัตราการเติบโต (%)              1.9            1.1           13.1
  ----------------------------- -------------- ------------- -------------

ส่วนแบ่งตลาดของบริษัทฯ ในรอบ 3 ปีที่ผ่านมา

  ---------------- ------- ------------- -------- -------- -------- --------
  ประเภทการรับ      อันดับที่   ปี 2558        อันดับที่    ปี 2557   อันดับที่    ปี 2556
  ประกันภัย                                                           

                           (เบื้องต้น)                                 

                           (ก่อนปรับปรุง)                               

  อัคคีภัย            2       14.7          2        14.4     2        14.5

  ภัยทางทะเล        5       6.3           5        6.4      5        6.2

  ภัยรถยนต์          4       5.8           4        5.7      4        5.6

  ภัยเบ็ดเตล็ด        2       8.8           2        9.2      2        9.4

  รวม              3       7.3           3        7.4      3        7.4
  ---------------- ------- ------------- -------- -------- -------- --------

ที่มา: คปภ. ข้อมูล ณ 25 กุมภาพันธ์ 2559

สถานภาพและศักยภาพในการแข่งขัน

แม้ในธุรกิจประกันวินาศภัยจะมีจำนวนบริษัทที่ประกอบธุรกิจอยู่มาก ทำให้มีการแข่งขันที่รุนแรง
อย่างไรก็ตาม บริษัท กรุงเทพประกันภัย จำกัด (มหาชน)
ยังคงสามารถดำรงสถานะความเป็นบริษัทประกันภัยชั้นนำได้อย่างยาวนาน เนื่องจากบริษัทฯ
มีความได้เปรียบในการแข่งขันเมื่อเทียบกับคู่แข่ง ดังนี้

  1. ความมั่นคงทางการเงิน

สถาบัน Standard & Poor’s (S&P) และ A.M. Best
ประเมินความน่าเชื่อถือทางการเงินของ

บริษัทฯ อยู่ในระดับ A-/Stable และระดับ A- (Excellent) Outlook Stable ตามลำดับ
นอกจากนี้ บริษัทฯ ยังมีสัดส่วนหนี้สินต่อส่วนของผู้ถือหุ้นเพียง 0.7 เท่า
สะท้อนให้เห็นถึงความมั่นคงและน่าเชื่อถือของบริษัทฯ
ในการมีความสามารถจ่ายค่าสินไหมทดแทนแก่ลูกค้า ตลอดจนค่าใช้จ่ายต่าง ๆ
ให้กับคู่ค้าได้อย่างรวดเร็ว ครบถ้วน

2. มีพันธมิตรทางธุรกิจที่แข็งแกร่ง

บริษัทฯ เป็นพันธมิตรทางธุรกิจกับธนาคารกรุงเทพ จำกัด (มหาชน) ซึ่งเป็นธนาคารใหญ่อันดับ 1
ของประเทศไทยเมื่อวัดจากขนาดสินทรัพย์ มีสาขาทั่วประเทศกว่า 1,200 แห่ง
และมีฐานลูกค้าถึงกว่า 17 ล้านบัญชี เป็นช่องทางการขยายงานประกันภัยที่สำคัญอย่างยิ่ง
ทั้งในด้านเบี้ยประกันภัยทรัพย์สินขนาดใหญ่จากลูกค้าที่เป็นบริษัท โรงงานอุตสาหกรรม
และเบี้ยประกันภัยจากลูกค้ารายย่อย ผ่านการจำหน่ายที่เคาน์เตอร์ธนาคาร หรือ Bancassurance

3. ความแข็งแกร่งของ Brand กรุงเทพประกันภัย

บริษัทฯ มีการโฆษณาประชาสัมพันธ์ ทั้งผลิตภัณฑ์ประกันภัยและตัวองค์กรอย่างต่อเนื่องผ่านสื่อต่าง ๆ
โดยมีการสื่อสารจุดเด่นของบริษัทฯ และสร้างเอกลักษณ์ของ Brand ที่ชัดเจน
ส่งผลให้ชื่อกรุงเทพประกันภัยเป็นบริษัทประกันภัยที่ผู้บริโภคจดจำได้และมีภาพลักษณ์ที่ดี ทั้งนี้ บริษัทฯ
มีการวัดระดับการจดจำในแบรนด์และภาพลักษณ์ของบริษัทฯ
ในความคิดเห็นของผู้บริโภคโดยการทำวิจัยตลาดเป็นระยะ

4. ความรู้ความสามารถของพนักงาน

บริษัทฯ ยึดถือว่าพนักงานคือทรัพยากรที่มีค่าที่สุดขององค์กร และได้ให้ความสำคัญในการพัฒนาความรู้
ทักษะต่าง ๆ ให้กับพนักงานอย่างสม่ำเสมอ
ตลอดจนการรักษาพนักงานที่มีความสามารถให้อยู่กับองค์กร ทั้งนี้ บริษัทฯ มีอัตรา Turnover Rate
อยู่ในระดับที่ต่ำมาก ส่งผลให้พนักงานส่วนใหญ่ของบริษัทฯ เป็นผู้ที่มีประสบการณ์ทำงานมายาวนาน
สามารถถ่ายทอดองค์ความรู้และประสบการณ์จากรุ่นสู่รุ่นได้อย่างต่อเนื่อง
ส่งผลให้การบริการลูกค้าเป็นไปได้อย่างมีประสิทธิภาพ

อย่างไรก็ตาม การที่บริษัทฯ มุ่งเน้นด้านคุณภาพการให้บริการมากกว่าการแข่งขันด้านราคา
ทำให้สูญเสียโอกาสในการขยายตลาดไปยังผู้บริโภคบางกลุ่มอยู่บ้าง เช่น
ผู้บริโภคกลุ่มหนุ่มสาวที่เพิ่งเริ่มทำงานและมีรถคันแรก
หรือกลุ่มผู้บริโภคที่ต้องการผลิตภัณฑ์ประกันภัยที่มีวงเงินความคุ้มครองต่ำและเบี้ยประกันภัยราคาต่ำ
ซึ่งบริษัทฯ ได้ตระหนักถึงความสำคัญในการขยายตลาดไปยังกลุ่มเป้าหมายเหล่านี้
และมุ่งพยายามจัดหาผลิตภัณฑ์ที่สามารถตอบสนองความต้องการของกลุ่มเป้าหมายให้ได้มากที่สุด

2.3. การจัดหาผลิตภัณฑ์หรือบริการ

1. แหล่งที่มาของเงินทุน

แหล่งที่มาของเงินทุน

ณ สิ้นปี 2558 บริษัทฯ มีแหล่งที่มาของเงินทุนที่สำคัญคือส่วนของเจ้าของ ซึ่งบริษัทฯ
มีทุนจดทะเบียนและเรียกชำระแล้ว จำนวน 1,064.7 ล้านบาท แบ่งเป็นหุ้นสามัญจำนวน 106.47
ล้านหุ้น มูลค่าหุ้นละ 10 บาท นอกจากนี้ บริษัทฯยังมีส่วนเกินมูลค่าหุ้นสามัญ 1,442.5 ล้านบาท
กำไรสะสมจัดสรรแล้วสำรองตามกฎหมาย 106.5 ล้านบาท สำรองอื่น 3,100.0 ล้านบาท
กำไรสะสมยังไม่ได้จัดสรร 4,401.0 ล้านบาท และองค์ประกอบอื่นของส่วนของเจ้าของ
24,341.5 ล้านบาท

นอกจากนี้ บริษัทฯ มีเงินสดสุทธิได้มาจากกิจกรรมดำเนินงานจำนวน 2,802.8 ล้านบาท
ซึ่งมีองค์ประกอบที่สำคัญได้แก่ เบี้ยประกันภัยรับจากการประกันภัยโดยตรง รายได้จากการลงทุนสุทธิ
เป็นต้น

แหล่งที่ใช้ไปของเงินทุน

ปี 2558 บริษัทฯ มีเงินสดสุทธิใช้ไปในกิจกรรมลงทุนจำนวน 1,522.8 ล้านบาท ได้แก่ ที่ดิน
อาคารและอุปกรณ์สุทธิ 282.9 ล้านบาท นำฝากในบัญชีเงินฝากสถาบันการเงินสุทธิ 535.3
ล้านบาท และเงินลงทุนในหลักทรัพย์ 668.2 ล้านบาท

นอกจากนี้ บริษัทยังมีเงินสดสุทธิใช้ไปในกิจกรรมจัดหาเงิน จำนวน 1,277.6
ล้านบาทจากการจ่ายเงินปันผล

2. การให้กู้ยืม

นโยบายการให้กู้ยืม

บริษัทมีนโยบายการให้กู้ยืม โดยพิจารณาการกู้ยืมอย่างระมัดระวังและรอบคอบ
ทั้งนี้บริษัทไม่ได้มีวัตถุประสงค์เพื่อต้องการได้รับผลตอบแทนที่ดีเท่านั้น
แต่ยังพิจารณาความสามารถในการชำระหนี้เงินกู้คืนทั้งเงินต้นและดอกเบี้ยด้วย
โดยจะต้องเป็นไปตามเงื่อนไขการให้กู้ยืมที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่องการลงทุนประกอบธุรกิจอื่นของบริษัทประกันวินาศภัย พ.ศ. 2556

สำหรับการพิจารณาให้กู้ยืมแก่โครงการพัฒนาอสังหาริมทรัพย์ และผู้กู้รายย่อยนั้นปัจจัยสำคัญที่พิจารณา
ได้แก่ การนำเงินกู้ไปใช้ให้ตรงตามวัตถุประสงค์ในการขอกู้ ประวัติการชำระคืนเงินกู้ของผู้กู้
ความสามารถของผู้กู้ในการจ่ายชำระหนี้คืน โดยจะพิจารณาจากกระแสเงินสดจากการดำเนินงาน
เงินทุนหรือสินทรัพย์ของผู้ขอกู้ และปัจจัยที่เป็นเงื่อนไขอื่นที่มีผลกระทบต่อรายได้ เช่น
ภาวะเศรษฐกิจ อาชีพ รวมทั้งเงื่อนไขในการกู้
นอกจากนั้นบริษัทยังให้ความสำคัญกับทรัพย์สินที่ผู้ขอกู้นำมาจำนองเป็นหลักประกันนั้นจะต้องมีคุณภาพและมีมูลค่าเกินหนี้
ซึ่งเป็นการป้องกันการผันผวนของราคาสินทรัพย์นั้น หากลูกหนี้ไม่สามารถจ่ายชำระหนี้คืนได้
บริษัทจะนำทรัพย์สินดังกล่าวขายทอดตลาดตามที่กฎหมายกำหนด

การประเมินราคาอสังหาริมทรัพย์ที่จะนำมาจำนองเป็นประกันนั้น บริษัทปฏิบัติตามหลักเกณฑ์ วิธีการ
และเงื่อนไขในประกาศคณะกรรมการกำกับและส่งเสริมการประกอบธุรกิจประกันภัย เรื่อง
การประเมินราคาทรัพย์สินและหนี้สินของบริษัทประกันวินาศภัย พ.ศ. 2554
กล่าวคือใช้มูลค่าที่ประเมินโดยบริษัทประเมินค่าทรัพย์สิน
ซึ่งบริษัทประเมินค่าทรัพย์สินดังกล่าวต้องไม่เกี่ยวข้องกับบริษัทในลักษณะเดียวกับบุคคลที่เกี่ยวข้องกับกรรมการของบริษัทตามประกาศคณะกรรมการกำกับและส่งเสริมการประกอบธุรกิจประกันภัยว่าด้วยบุคคลที่เกี่ยวข้องกับกรรมการของบริษัท
และปฏิบัติตามประกาศคณะกรรมการกำกับและส่งเสริมการประกอบธุรกิจประกันภัย เรื่อง
การลงทุนประกอบธุรกิจอื่นของบริษัทประกันวินาศภัย พ.ศ. 2556
กรณีผู้กู้ยืมเป็นบุคคลธรรมดาให้ใช้ราคาซื้อขายของโครงการจัดสรรที่อยู่อาศัยได้

การบริหารความเสี่ยงจากการให้กู้ยืม

การให้กู้ยืมมีความเสี่ยงประกอบด้วยปัจจัยความเสี่ยงภายนอก ได้แก่ ภาวะเศรษฐกิจ
และปัจจัยความเสี่ยงภายใน ได้แก่ มาตรฐานการพิจารณาสินเชื่อ การกระจุกตัวของสินเชื่อ
ประสบการณ์ของเจ้าหน้าที่วิเคราะห์สินเชื่อเป็นต้น
บริษัทตระหนักถึงความสำคัญในการบริหารความเสี่ยงดังกล่าวจึงได้กำหนดให้มีระเบียบวิธีปฏิบัติการให้กู้ยืมและการทำนิติกรรม
โดยการกำหนดกระบวนการวิเคราะห์ และอนุมัติเงินให้กู้ยืมนั้น
พนักงานผู้รับผิดชอบการวิเคราะห์ความเสี่ยงด้านเครดิตของผู้กู้จะดำเนินการภายใต้หลักเกณฑ์การให้กู้ยืมที่ดีและปลอดภัย
มีการกำหนดวงเงินให้กู้ยืม และกระบวนการอนุมัติเงินให้กู้ยืมเป็นลำดับขั้นอย่างชัดเจน

ในการปฎิบัติงานด้านเอกสารสัญญามีการจัดเตรียมเอกสาร เพื่อทำนิติกรรมอย่างถูกต้องครบถ้วน
และจัดเก็บเอกสารสัญญาและหลักประกันอย่างปลอดภัย ตามมาตรฐานการปฎิบัติงานที่ดี
มีการตรวจสอบอย่างสม่ำเสมอ นอกจากนี้ บริษัทฯ
ยังมีการทบทวนและติดตามคุณภาพสินเชื่อของกลุ่มลูกค้าอย่างต่อเนื่อง
โดยพิจารณาถึงการเปลี่ยนแปลงของสภาพเศรษฐกิจในอนาคต บริษัทได้ปลูกฝังให้ผู้ปฏิบัติงานด้านนี้
มีความเข้าใจและปฏิบัติตามกฎหมายข้อบังคับและกฎระเบียบต่าง ๆ อย่างเคร่งครัด
รวมถึงยึดถือหลักจรรยาบรรณในการปฏิบัติหน้าที่และพิจารณาการให้กู้

3. เงินลงทุน

นโยบายเกี่ยวกับเงินลงทุนในหลักทรัพย์

การลงทุนในหลักทรัพย์ บริษัทมีนโยบายการลงทุนที่เน้นความปลอดภัยของเงินลงทุนเป็นสำคัญ
โดยจะพิจารณาผลตอบแทนที่เหมาะสมกับระดับความเสี่ยงที่ยอมรับได้
ทั้งนี้บริษัทมีการทบทวนนโยบายและกลยุทธ์การลงทุนให้สอดคล้องกับสถานการณ์ต่างๆ
สำหรับการลงทุนของบริษัทฯสามารถจำแนกเป็น 3 ส่วนหลัก คือ
ส่วนแรกเป็นการลงทุนในตราสารการเงินระยะสั้นที่มีสภาพคล่องสูง
สามารถเปลี่ยนเป็นเงินสดได้รวดเร็ว คือ เงินฝากสถาบันการเงิน
ส่วนที่สองเป็นการลงทุนที่ให้รายได้คงที่สม่ำเสมอ ได้แก่ พันธบัตรรัฐบาล พันธบัตรรัฐวิสาหกิจ
และหุ้นกู้ และส่วนสุดท้ายเป็นการลงทุนในตราสารทุน ทั้งหุ้นที่จดทะเบียนในตลาดหลักทรัพย์
หุ้นนอกตลาดหลักทรัพย์ และหน่วยลงทุนของกองทุนรวมตราสารหนี้ กองทุนรวมตราสารทุน
กองทุนรวมอสังหาริมทรัพย์ ทรัสต์เพื่อการลงทุนในอสังหาริมทรัพย์ และกองทุนรวมโครงสร้างพื้นฐาน
ซึ่งออกโดยบริษัทหลักทรัพย์จัดการกองทุนรวมต่างๆ
อีกทั้งบริษัทยังได้ว่าจ้างบุคคลอื่นบริหารการลงทุนแทนในรูปของกองทุนส่วนบุคคล (Private Fund)
ซึ่งบริษัทฯ มีส่วนร่วมในการกำหนดนโยบายการลงทุน
โดยลงทุนในตราสารหนี้ที่มีความมั่นคงสูงทั้งในประเทศและต่างประเทศ รวมถึงตราสารทุน
นอกจากนี้บริษัทฯยังมีเงินลงทุนเพื่อการประกอบธุรกิจอื่น
โดยการขยายการประกอบธุรกิจอื่นไปยังประเทศเพื่อนบ้าน ซึ่งมีศักยภาพที่จะเติบโตได้
และเป็นการรองรับการเข้าสู่ประชาคมเศรษฐกิจอาเซียน หรือ AEC ด้วย ทั้งนี้การลงทุนของบริษัทฯ
ได้พิจารณาตามเงื่อนไขที่กำหนดในประกาศคณะกรรมการกำกับและส่งเสริมการประกอบธุรกิจประกันภัย
เรื่องการลงทุนประกอบธุรกิจอื่นของบริษัทประกันวินาศภัย พ.ศ. 2556
และประกาศเรื่องการลงทุนประกอบธุรกิจอื่นของบริษัทประกันวินาศภัย ฉบับที่ 2 พ.ศ. 2558

การลงทุนในตราสารทุน สามารถจำแนกตามลักษณะการลงทุนดังนี้

1. การลงทุนเชิงกลยุทธ์ (Strategic Investment)
คือการลงทุนในกิจการที่เกี่ยวเนื่องและช่วยสนับสนุนธุรกิจของบริษัทฯอันเป็นการส่งเสริมการดำเนินงานและการเติบโตของบริษัทฯ
โดยการเข้าร่วมทุนหรือซื้อหุ้นของบริษัทต่างๆ
ทั้งที่จดทะเบียนในตลาดหลักทรัพย์และไม่ได้จดทะเบียนในตลาดหลักทรัพย์

2. การลงทุนระยะยาวในหลักทรัพย์ (Long-term Investments in Securities)
เป็นการลงทุนซื้อขายหุ้นในตลาดหลักทรัพย์ โดยพิจารณาจากปัจจัยพื้นฐาน
ว่ากิจการมีศักยภาพเติบโตอย่างยั่งยืน มีความสามารถในการทำกำไรและมีฐานะการเงินที่แข็งแกร่ง
ภายใต้ภาวะเศรษฐกิจที่มีความผันผวน ทั้งนี้นโยบายการลงทุน
เป็นการถือหลักทรัพย์เพื่อการลงทุนในระยะยาว โดยคาดหวังที่จะได้รับเงินปันผล และกำไรเกินทุน
(Capital Gain)

3. การลงทุนระยะสั้นในหลักทรัพย์ (Short-term Investments in Securities)
เป็นการลงทุนซื้อขายหุ้นในตลาดหลักทรัพย์เช่นกัน แต่จะเน้นการซื้อขายเพื่อคาดหวังกำไรเกินทุน
(Capital Gain) ซึ่งนอกจากจะพิจารณาปัจจัยพื้นฐานของกิจการเป็นสำคัญแล้ว
ยังพิจารณาถึงสถานการณ์ภาวะเศรษฐกิจ ภาวะตลาดและอุตสาหกรรม รวมถึงปัจจัยเชิงมหภาคอื่นๆ
ณ ขณะนั้นเป็นสำคัญด้วย

การลงทุนในตราสารหนี้ สามารถจำแนกตามประเภทผู้ออกตราสารหนี้ได้ ดังนี้

1. การลงทุนในพันธบัตรรัฐบาล พันธบัตรรัฐวิสาหกิจ ทั้งที่มีกระทรวงการคลังค้ำประกัน
และไม่มีกระทรวงการคลังค้ำประกัน บริษัทฯ จะพิจารณาถึงอัตราดอกเบี้ยที่จะได้รับ (Coupon
Rate) และอายุของพันธบัตร ให้สอดคล้องกับความต้องการด้านสภาพคล่องของบริษัทฯ
ในอีกด้านหนึ่ง
บริษัทมีการใช้พันธบัตรดังกล่าวในการประกันตัวผู้ขับขี่รถประกันตามเงื่อนไขความคุ้มครองในกรมธรรม์ประกันภัย
วางเป็นสินทรัพย์หนุนหลัง
และวางเป็นเงินสำรองที่สำนักงานคณะกรรมการกำกับและส่งเสริมการประกอบธุรกิจประกันภัยด้วย
ดังนั้น จำนวนเงินลงทุนในพันธบัตรดังกล่าวนี้ บริษัทฯ
จึงต้องพิจารณาถึงความเพียงพอกับความต้องการดังกล่าวด้วย

2. การลงทุนในหุ้นกู้เอกชน บริษัทฯ
มีนโยบายการลงทุนในหุ้นกู้ที่มีคุณภาพดีของกิจการที่มีความมั่นคงและน่าเชื่อถือ
โดยพิจารณาข้อมูลต่างๆ เช่น ประเภทของหุ้นกู้ ซึ่งรวมถึงลำดับที่จะได้รับชำระหนี้ อายุหุ้นกู้
อัตราดอกเบี้ย (Coupon) อันดับความน่าเชื่อถือของหุ้นกู้และ/หรือผู้ออกหุ้นกู้
วัตถุประสงค์ในการออกหุ้นกู้ เป็นต้น ทั้งนี้ ผู้ออกหุ้นกู้ (Issuer)
จะต้องเป็นบริษัทขนาดใหญ่ซึ่งมีฐานะการเงินและมีชื่อเสียงดี
อันดับความน่าเชื่อถือไม่ต่ำกว่าอันดับที่สามารถลงทุนได้ (Investment Grade)
และหุ้นกู้ต้องมีสภาพคล่องสูง เผื่อในกรณีที่ต้องขายหุ้นกู้ก่อนครบกำหนดไถ่ถอน

อนึ่ง บริษัทฯ มักถือตราสารหนี้จนครบกำหนดไถ่ถอนเป็นส่วนใหญ่ อย่างไรก็ตาม
บริษัทได้พิจารณาเผื่อกรณีที่ต้องขายหุ้นกู้ก่อนครบกำหนด โดยพิจารณาความเสี่ยงด้านอัตราดอกเบี้ย
(Interest Rate Risk) โดยคาดการณ์แนวโน้มดอกเบี้ยในอนาคต
ซึ่งเป็นปัจจัยที่มีผลกระทบต่อมูลค่าตราสารหนี้ให้ผันผวนได้
รวมถึงค่าเสียโอกาสในการลงทุนในตราสารหนี้ในอนาคตที่มีดอกเบี้ยสูงกว่า
หากมีการปรับอัตราดอกเบี้ยให้สูงขึ้น

  การบริหารความเสี่ยงจากการลงทุนในหลักทรัพย์

ตามหลักพื้นฐานของการเงินการลงทุนนั้น การลงทุนที่ให้ผลตอบแทนที่สูง
ย่อมมีความเสี่ยงสูงอย่างหลีกเลี่ยงไม่ได้
แต่สามารถลดและบริหารความเสี่ยงให้อยู่ในระดับที่เหมาะสมและเป็นที่ยอมรับได้
โดยบริษัทฯมีการกำหนดนโยบายการลงทุน
และนโยบายการประกอบธุรกิจอื่นที่ผ่านการอนุมัติจากคณะกรรมการบริษัท มีแผนการลงทุนที่ชัดเจน
และปฎิบัติงานตามระเบียบวิธีปฏิบัติเกี่ยวกับการลงทุนในหลักทรัพย์
ซึ่งกำหนดอำนาจหน้าที่และความรับผิดชอบของพนักงานแต่ละระดับจนถึงประธานคณะผู้บริหาร
จนถึงคณะกรรมการพิจารณาการลงทุน บริษัทฯ เข้าใจในหลักการบริหารความเสี่ยง
และได้ใช้นโยบายการบริหารจัดการลงทุนที่บริษัทฯ ยึดถือและปฏิบัติมาโดยตลอด
เพื่อลดความเสี่ยงที่เกิดขึ้น ได้แก่
การเลือกลงทุนในหลักทรัพย์ที่มีปัจจัยพื้นฐานรองรับและกิจการที่มีฐานะทางการเงินแข็งแกร่งมีการกำหนดหลักทรัพย์ที่อยู่ในเกณฑ์ที่จะลงทุนได้
(Stock Universe) รวมถึงมีการจัดสรรการลงทุน (Asset Allocation)
และกระจายการลงทุน (Diversification) ตามประเภทสินทรัพย์และตามหมวดธุรกิจ
นอกจากนี้จะติดตามทบทวนความเหมาะสมในการลงทุนให้เป็นปัจจุบัน
โดยมีหน่วยงานที่มีหน้าที่รับผิดชอบด้านการลงทุนโดยเฉพาะ ได้แก่ สำนักการลงทุน
ซึ่งมีสายการบังคับบัญชาขึ้นตรงต่อประธานคณะผู้บริหาร

สำหรับบุคลากรที่ปฏิบัติงานด้านการลงทุน บริษัทฯ
ได้ให้ความสำคัญกับคุณภาพและความรู้ของบุคลากรด้านนี้
โดยได้พัฒนาศักยภาพของบุคลากรทั้งในระยะสั้นและระยะยาว
บริษัทฯได้มีการส่งบุคลากรเข้าอบรมและสัมมนาในหัวข้อต่าง ๆ ที่เกี่ยวข้องกับการลงทุนในหลักทรัพย์
และหลักสูตรที่เกี่ยวข้องกับงานที่รับผิดชอบโดยตรง เพื่อเสริมสร้างความรู้ความเชี่ยวชาญ
อันจะส่งผลให้การปฏิบัติงานด้านการลงทุนมีประสิทธิภาพ นอกจากนี้ บริษัทฯ
มีพนักงานซึ่งสอบผ่านหลักสูตร CISA (Certified Investment and Securities Analyst)
ระดับ 3
โดยเป็นหลักสูตรด้านการวิเคราะห์และการลงทุนที่มีมาตรฐานสูงและได้รับการยอมรับโดยทั่วไป
ซึ่งแสดงให้เห็นว่าบริษัทฯ มีผู้เชี่ยวชาญและบุคลากรที่พร้อมที่จะบริหารจัดการการลงทุนได้

นอกจากนี้ บริษัทฯ ยังมีการติดตามและประเมินผลการปฏิบัติงาน ด้านนี้
เพื่อให้เป็นไปตามระเบียบวิธีปฏิบัติ นโยบาย กฎหมายต่าง ๆ
ที่เกี่ยวข้องและปลูกฝังให้พนักงานยึดมั่นในจรรยาบรรณวิชาชีพอย่างเคร่งครัด

ความสามารถในการดำรงอัตราส่วนตามประเภทธุรกิจ

ปี 2558 บริษัทฯ มีเบี้ยประกันภัยรับรวม 15,867.4 ล้านบาท
โดยเบี้ยประกันภัยรถยนต์และประกันภัยตัวเรือมีอัตราการเติบโตเพิ่มขึ้น ส่วนการประกันอัคคีภัย
ประกันภัยสินค้า และประกันภัยเบ็ดเตล็ดมีอัตราการเติบโตติดลบ
โดยเบี้ยประกันภัยรถยนต์มีสัดส่วนร้อยละ 43.9 เพิ่มขึ้นกว่าปีก่อน
อันเนื่องมาจากมีการเติบโตของเบี้ยประกันภัยจากช่องทางธุรกิจสาขาและการร่วมทุน
ผ่านช่องทางนายหน้าบุคคล, Bancassurance และการขยายงานผ่านช่องทางธุรกิจลูกค้าองค์กร
ในส่วนการประกันภัยเบ็ดเตล็ดมีสัดส่วนร้อยละ 42.9 ลดลงเมื่อเทียบกับปีก่อน
และการประกันภัยประเภทอื่นนอกเหนือจากการประกันภัยรถยนต์และประกันภัยเบ็ดเตล็ด
มีสัดส่วนรวมกันร้อยละ 13.2 ลดลงเล็กน้อยเมื่อเทียบกับปีก่อน

[]

สำหรับอัตราความเสียหายในส่วนของบริษัทฯ ปี 2558 คิดเป็นร้อยละ 50.6 ต่ำกว่าปี 2557
ซึ่งอยู่ในระดับร้อยละ 53.3 โดยความเสียหายที่ลดลงเป็นผลอันเนื่องมาจากบริษัทฯ
ได้ปรับลดรายการสำรองค่าสินไหมทดแทนจากมหาอุทกภัยในไตรมาสที่ 4 ปี 2554
ที่มีการตั้งสำรองค่าสินไหมทดแทนสูงกว่าค่าสินไหมทดแทนที่จ่ายจริง
โดยเฉพาะความเสียหายที่เกิดจากการรับประกันอัคคีภัย

อัตราความเสียหายจากการรับประกันภัย

หน่วย : ล้านบาท

[]

สภาพคล่อง

นโยบายในการบริหารสภาพคล่อง

บริษัทฯ มีนโยบายในการบริหารสภาพคล่อง
โดยจัดการกระแสเงินสดรับและกระแสเงินสดจ่ายให้มีความสมดุลและสอดคล้องทั้ง ซึ่งบริษัทฯ
จะดำรงสภาพคล่องในรูปเงินสดไว้ให้น้อยที่สุดแต่ก็เพียงพอกับการจ่ายเงินตามภาระผูกพันซึ่งมีกำหนดการจ่ายที่แน่นอน
สภาพคล่องอีกส่วนจะอยู่ในรูปการลงทุนระยะสั้นเพื่อเป็นเงินสำรองสำหรับรายจ่ายอื่นใดที่อาจเกิดขึ้นโดยไม่ทราบล่วงหน้าหรือทราบว่าเกิดแต่จำนวนเงินยังไม่แน่นอน

  เพื่อให้เกิดประโยชน์สูงสุดต่อบริษัทฯ ในการบริหารสภาพคล่อง ปัจจัยที่พิจารณามีดังนี้

1. การประมาณการกระแสเงินสดรับ-กระแสเงินสดจ่าย

กระแสเงินสดรับ บริษัทฯ ได้ดำเนินการเร่งรัดเก็บหนี้อย่างมีประสิทธิภาพ
และเพิ่มช่องทางการชำระเบี้ยประกันภัยเพื่ออำนวยความสะดวกแก่ลูกค้า คู่ค้า ตัวแทน นายหน้า
ให้สามารถนำเงินเข้าบัญชีได้อย่างรวดเร็ว โดยผ่านช่องทางของธนาคารพาณิชย์และช่องทางอื่น
ในส่วนรายได้จากการลงทุน ได้แก่ ดอกเบี้ยรับ เงินปันผลรับ การผ่อนชำระคืนเงินกู้
จะสามารถประมาณการจำนวนเงินและระยะเวลาได้ค่อนข้างแน่นอน
ในด้านกระแสเงินสดจ่ายส่วนใหญ่เป็นรายจ่ายที่บริษัทฯ สามารถประมาณจำนวนเงินและกำหนด
วันจ่ายเงินที่แน่นอนได้ ผู้บริหารสภาพคล่องจะใช้ข้อมูลดังกล่าวและประสบการณ์ของผู้บริหารเงิน
ในการบริหารกระแสเงินสดให้มีประสิทธิภาพ สอดคล้องกับความต้องการสภาพคล่อง
และสามารถนำเงินสดคงเหลือไปลงทุนแสวงหาประโยชน์ตอบแทนที่เหมาะสม

2. การบริหารจัดการเงินลงทุนระยะสั้น

บริษัทฯจะถือครองสินทรัพย์ที่มีสภาพคล่องที่เหมาะสม
เพื่อรองรับความต้องการเงินสดในธุรกิจของบริษัท สินทรัพย์สภาพคล่องในส่วนนี้ เช่น
เงินสดและเงินฝากสถาบันการเงิน
โดยบริหารระยะเวลาครบกำหนดของเงินฝากสถาบันการเงินให้มีการทยอยครบกำหนดในแต่ละเดือนตามความเหมาะสม
อีกทั้งหลักทรัพย์ในความต้องการของตลาดที่บริษัทลงทุนอยู่ก็มีสภาพคล่องสูงสามารถเปลี่ยนเป็นเงินสดได้ทันที
หากมีความต้องการใช้เงินสดเกินกว่าที่ประมาณการไว้

นอกจากนี้ บริษัทฯ ยังได้มีแหล่งเงินทุนระยะสั้นและระยะปานกลาง
เพื่อรองรับความต้องการเงินสดหมุนเวียน ได้แก่ วงเงินเบิกเกินบัญชีและวงเงินกู้ระยะสั้น
(Short-term Loan) ของธนาคารกรุงเทพ จำกัด (มหาชน) ซึ่งบริษัทฯ
จะเบิกใช้วงเงินตามความจำเป็น ทั้งนี้วงเงินดังกล่าวจะเป็นเครื่องมือรองรับอีกชั้นหนึ่ง
เพื่อป้องกันปัญหาการขาดสภาพคล่องได้อย่างมีประสิทธิภาพ

2.4 งานที่ยังไม่ได้ส่งมอบ

  - ไม่มี -

3. ปัจจัยความเสี่ยง

ในปีที่ผ่านมาธุรกิจประกันภัยได้รับผลกระทบจากปัจจัยต่างๆ
ทั้งปัจจัยภายในประเทศและปัจจัยภายนอกประเทศที่ส่งผลกระทบต่อการดำเนินธุรกิจ อาทิ
การขยายตัวของเศรษฐกิจโลกที่ชะลอตัว ราคาน้ำมันโลกที่ผันผวน GDP (Gross Domestic
Product) ของประเทศที่ต่ำกว่าการคาดการณ์ ภาวะทางการเมืองที่ไม่แน่นอน ปัญหาภัยแล้ง
ภาระหนี้ต่อครัวเรือนที่เพิ่มสูงขึ้น
ทำให้การบริโภคภาคเอกชนยังทรงตัวต่อเนื่องจากความเชื่อมั่นและกำลังซื้อที่อ่อนแอ
สถาบันการเงินมีความระมัดระวังและเข้มงวดในการปล่อยสินเชื่อมากขึ้น
ส่งผลให้ความต้องการสินค้าอุปโภคบริโภค โดยเฉพาะรถยนต์และรถจักรยานยนต์ ยังอยู่ในระดับต่ำ

ทั้งนี้บริษัทฯ ยังคงต้องเผชิญความเสี่ยงที่สำคัญ 2 ด้าน ได้แก่ ความเสี่ยงจากธุรกิจประกันภัย
และความเสี่ยงจากการลงทุน

อย่างไรก็ตาม บริษัทฯ ตระหนักถึงความสำคัญของการบริหารความเสี่ยง
และได้มีการจัดการความเสี่ยง ตลอดจนติดตาม ดูแลความเสี่ยงให้อยู่ในระดับที่ยอมรับได้
โดยมีคณะกรรมการบริษัทฯ ดูแลธุรกิจในภาพรวมให้มีความเสี่ยงที่เหมาะสม นอกจากนี้
ยังมีการแต่งตั้งคณะกรรมการที่ดูแลเกี่ยวกับความเสี่ยงทั้งด้านการประกันภัยและความเสี่ยงจากการลงทุน
ได้แก่ คณะกรรมการรับประกันภัยและสินไหมทดแทน
คณะกรรมการบริหารจัดการความเสี่ยงและคณะกรรมการลงทุน
ซึ่งทำหน้าที่กำกับดูแลการประกอบธุรกิจให้เป็นไปตามนโยบายของบริษัทฯ อีกหน้าที่หนึ่ง เป็นต้น

1. ความเสี่ยงจากธุรกิจประกันภัย

1.1 ความเสี่ยงด้านการประกันภัย (Insurance Risk)

เป็นความเสี่ยงที่เกิดจากการกำหนดเบี้ยประกันภัยไม่สอดคล้องกับความเสียหายจริงที่เกิดขึ้น
การรับประกันภัยที่มีความเสี่ยงสูงหรือกระจุกตัวในกลุ่มใดกลุ่มหนึ่งมากเกินไป
การทำประกันภัยต่อที่ไม่เพียงพอ
รวมถึงค่าสินไหมทดแทนที่เกิดขึ้นจริงมีจำนวนสูงกว่าที่ได้คาดการณ์ไว้และการจัดการสินไหมทดแทนที่ไม่มีประสิทธิภาพ

จากความเสี่ยงดังข้างต้น บริษัทฯ
จึงมีการบริหารความเสี่ยงโดยการจัดให้มีกระบวนการพิจารณารับประกันภัยที่รอบคอบ
มีการกำหนดเงื่อนไขความคุ้มครองที่เหมาะสมกับความเสี่ยงภัยที่แท้จริง
อีกทั้งยังมีการควบคุมและติดตามข้อมูลให้เป็นปัจจุบันเพื่อเป็นแนวทางในการปรับเบี้ยประกันภัยและเงื่อนไขความคุ้มครองให้เหมาะสมและสอดคล้องกับสภาวการณ์ที่เปลี่ยนแปลงไป
เช่น จากการลงทุนในโครงสร้างพื้นฐานที่เพิ่มขึ้นของภาครัฐ ทำให้บริษัทฯ
มีโอกาสเติบโตจากการรับประกันภัยโครงการต่างๆที่จะเกิดขึ้น ดังนั้นบริษัทฯ จึงต้องมีการกำหนด
และทบทวนแนวทางการรับประกันภัยสำหรับโครงการเหล่านี้โดยเฉพาะ
เพื่อให้สอดคล้องกับสถานการณ์ปัจจุบันและความเสี่ยงภัยที่แท้จริง

บริษัทฯ ยังคำนึงถึงการกระจุกตัวจากการรับประกันภัยและการทำประกันภัยต่อ
โดยกระจายความเสี่ยงในการรับประกันภัยจากลูกค้าในกลุ่มต่าง ๆ
และมีการโอนความเสี่ยงไปยังบริษัทรับประกันภัยต่อโดยเน้นบริษัทรับประกันภัยต่อที่มีความแข็งแกร่งทางการเงินเป็นหลัก
อีกทั้งยังจัดให้มีสัญญาประกันภัยต่อแบบความเสียหายส่วนเกิน (Excess of Loss)
อันเป็นเครื่องมือสำคัญในการป้องกันและควบคุมเสี่ยงภัยที่ไม่ให้เกิดความผันผวนและกระทบต่อฐานะการเงินของบริษัทฯ

ด้านการจัดการสินไหมทดแทน บริษัทฯ มีคณะกรรมการรับประกันภัยและสินไหมทดแทน
กำหนดนโยบายการจัดการค่าสินไหมทดแทน กำกับ ดูแล
ติดตามสถานะของการเรียกร้องค่าสินไหมทดแทน เช่น
กำหนดนโยบายและขั้นตอนการจ่ายค่าสินไหมทดแทนให้มีความรวดเร็ว
แต่ในขณะเดียวกันก็ต้องมีการพิจารณาเคลมอย่างรอบคอบและถี่ถ้วนเพื่อให้เกิดความเป็นธรรมแก่ลูกค้า
รวมถึงการกำกับดูแลเพื่อให้แน่ใจว่าบริษัทฯ ตั้งสำรองค่าสินไหมทดแทนอย่างเพียงพอ
ตลอดจนแก้ไขปัญหาอุปสรรคต่าง ๆ
เพื่อให้คุณภาพการให้บริการการจ่ายด้านสินไหมทดแทนเป็นที่พึงพอใจของลูกค้าและคู่ค้า

1.2 ความเสี่ยงด้านเครดิต (Credit Risk) จากธุรกิจประกันภัย

- ความเสี่ยงจากการประกันภัยต่อ

เป็นความเสี่ยงที่บริษัทฯ
อาจไม่ได้รับชำระหนี้ตามสัญญาจากบริษัทรับประกันภัยต่อตามภาระผูกพันที่มีต่อบริษัทฯ
โดยมีสาเหตุมาจากฐานะทางการเงินที่ไม่มั่นคงของบริษัทรับประกันภัยต่อ ทำให้บริษัทฯ
ต้องรับภาระในการจ่ายค่าสินไหมทดแทนเอง
นอกจากนี้ยังมีความเสี่ยงที่มีผู้รับประกันภัยต่อจำนวนหนึ่งที่มีความสามารถรับประกันภัยต่อในจำนวนเงินที่ลดลงเนื่องจากการถูกลดอันดับความน่าเชื่อถือ
หรือเกิดจากผู้รับประกันภัยต่อไม่ประสงค์จะรับประกันภัยต่อ หรือรับประกันภัยต่อในจำนวนที่จำกัด

สำหรับแนวทางในการดูแลความเสี่ยงด้านนี้นั้น บริษัทฯ ได้มีการพิจารณาฐานะการเงิน
และอันดับความน่าเชื่อถือของบริษัทรับประกันภัยต่อ
และมีการทำประกันภัยต่อกับบริษัทรับประกันภัยต่อหลายรายที่เชื่อถือได้และมีความสามารถในการรับประกันภัยต่อซึ่งวิธีดังกล่าวจะช่วยกระจายความเสี่ยงได้
นอกจากนี้ ได้มีการพิจารณาเงื่อนไขในการเอาประกันภัยต่ออย่างรอบคอบ
โดยหน่วยงานที่มีความรู้ความเข้าใจเป็นอย่างดีในเรื่องการประกันภัยต่อ
และมีฝ่ายกฎหมายในการพิจารณาประเด็นทางกฎหมายเพื่อลดความเสี่ยงดังกล่าว

- ความเสี่ยงในด้านการเก็บเงินค่าเบี้ยประกันภัย

ความเสี่ยงในด้านการเก็บเงินค่าเบี้ยประกันภัยเป็นความเสี่ยงที่มาจากการที่ผู้เอาประกันภัยอาจไม่ชำระเบี้ยประกันภัย
หรือตัวแทนและนายหน้าที่ทำหน้าที่เก็บเบี้ยประกันภัยจากลูกค้า
แต่ไม่ชำระค่าเบี้ยประกันภัยภายในระยะเวลาที่กำหนด ทำให้บริษัทฯ
เผชิญความเสี่ยงที่ไม่สามารถเรียกเก็บค่าเบี้ยประกันภัยค้างชำระและอาจก่อให้เกิดหนี้สูญต่อบริษัทฯได้

บริษัทฯ
บริหารความเสี่ยงดังกล่าวโดยมีกระบวนการติดตามเบี้ยประกันภัยค้างรับจากทั้งผู้เอาประกันภัย
ตัวแทน และนายหน้าอย่างใกล้ชิด
รวมถึงกำหนดให้ตัวแทนและนายหน้านำหลักทรัพย์มาค้ำประกันตามวงเงินตามที่บริษัทฯ กำหนด

2. ความเสี่ยงจากการลงทุน

ในปี 2558 จัดได้ว่าเป็นปีที่มีความท้าทายในการบริหารความเสี่ยงด้านการลงทุน
ซึ่งสามารถแบ่งประเภทความเสี่ยงได้ดังนี้

2.1 ความเสี่ยงด้านเครดิต (Credit Risk)

อันเนื่องมาจากภาวะเศรษฐกิจที่ยังไม่ฟื้นตัว
ซึ่งอาจทำให้คู่สัญญาไม่สามารถปฏิบัติตามภาระผูกพันที่ตกลงไว้กับบริษัทฯ
รวมถึงโอกาสที่คู่สัญญาจะถูกปรับลดอันดับความน่าเชื่อถือลง (Credit Rating)

บริษัทได้บริหารจัดการความเสี่ยง ดังนี้

- เงินให้กู้ยืม จะพิจารณาถึงฐานะการเงิน และความสามารถในการชำระหนี้ของลูกหนี้
ตามมาตรฐานการวิเคราะห์สินเชื่อที่ดี พร้อมกำหนดวงเงินให้กู้ยืมต่อมูลค่าหลักประกัน (Loan to
Value) ไม่ให้เกินกว่าที่กฎหมายกำหนด และติดตามกระแสเงินที่ได้รับชำระในแต่ละเดือน
รวมถึงความสม่ำเสมอในการชำระหนี้ของลูกหนี้

- ตราสารหนี้ บริษัทฯ เลือกลงทุนในพันธบัตรรัฐบาล
พันธบัตรรัฐวิสาหกิจที่มีกระทรวงการคลังค้ำประกัน และสำหรับตราสารหนี้เอกชน บริษัทฯ
จะเลือกลงทุนในตราสารที่มีอันดับความน่าเชื่อถือไม่ต่ำกว่าระดับเพื่อการลงทุน (Investment
Grade) เลือกประเภทธุรกิจ และอุตสาหกรรมของผู้ออกตราสารหนี้
พร้อมทั้งมีการทบทวนฐานะการเงิน อันดับเครดิต
ตลอดจนความสามารถในการชำระคืนเงินต้นและดอกเบี้ยของผู้ออกตราสารหนี้อย่างสม่ำเสมอ

2.2 ความเสี่ยงด้านการกระจุกตัว (Concentration Risk)

เป็นความเสี่ยงที่เกิดจากการลงทุนในตราสารอย่างใดอย่างหนึ่ง บริษัทใดบริษัทหนึ่ง
ธุรกิจใดธุรกิจหนึ่งมากเกินไป หรือให้กู้ยืมแก่ลูกหนี้รายใดรายหนึ่งมากเกินไป
หรือลงทุนในสกุลเงินตราต่างประเทศมากเกินไป
เมื่อเกิดผลกระทบทางลบต่อกลุ่มดังกล่าวจะทำให้เกิดความเสียหายแก่บริษัทฯ เป็นอย่างมาก

บริษัทฯ ได้บริหารความเสี่ยงดังกล่าว โดยการกระจายการลงทุนในประเภทของสินทรัพย์ต่างๆ
ทั้งตราสารหนี้และตราสารทุน ตลอดจนกระจายการให้กู้ยืมแก่ลูกหนี้หลายราย
และกระจายอยู่ในหลายภูมิภาคของประเทศ
ในสัดส่วนที่เป็นไปตามข้อกำหนดที่เกี่ยวข้องกับความเสี่ยงตามกฎเกณฑ์ที่ออกโดยองค์กรกำกับดูแล
รวมถึงกระจายการลงทุนในหมวดอุตสาหกรรมที่หลากหลาย
และกรณีลงทุนในสกุลเงินตราต่างประเทศจะทำการป้องกันความเสี่ยงจากอัตราแลกเปลี่ยนทั้งจำนวน

2.3 ความเสี่ยงด้านสภาพคล่อง (Liquidity Risk)

เป็นความเสี่ยงที่อาจเกิดขึ้นกรณีที่บริษัทฯ ไม่สามารถเปลี่ยนสินทรัพย์เป็นเงินสด
หรือไม่สามารถจัดหาเงินสดได้ หรือสามารถจัดหาเงินสดได้แต่ด้วยต้นทุนที่สูง

การบริหารความเสี่ยงด้านสภาพคล่องนี้ บริษัทฯ
จัดสรรเงินลงทุนบางส่วนเป็นเงินฝากธนาคารซึ่งมีสภาพคล่องสูง
สำรองไว้สำหรับค่าใช้จ่ายดำเนินงาน
โดยกำหนดให้เงินฝากครบกำหนดในแต่ละช่วงเวลาที่สอดคล้องกับความต้องการใช้เงิน
ตามแผนบริหารกระแสเงินสด การรับเงิน การจ่ายเงินตามภาระผูกพันต่างๆ ที่วางไว้
และอีกส่วนหนึ่งบริษัทฯ จัดสรรเงินไปลงทุนในหลักทรัพย์ซึ่งเป็นที่ต้องการของตลาด
สภาพคล่องสูงและสามารถเปลี่ยนเป็นเงินสดได้สะดวกที่มูลค่าใกล้เคียงกับมูลค่ายุติธรรม

นอกจากนี้ บริษัทฯ ยังจัดให้มีแหล่งเงินทุนสำรอง ได้แก่วงเงินเบิกเกินบัญชี วงเงินกู้ระยะสั้น
กับธนาคารพาณิชย์ ที่สามารถเบิกใช้ได้ทันทีหากมีค่าใช้จ่ายเกิดขึ้นเหนือความคาดหมาย
ซึ่งเพียงพอที่จะรองรับความเสี่ยงด้านสภาพคล่องนี้ได้

2.4 ความเสี่ยงด้านตลาด (Market Risk)

เป็นความเสี่ยงที่บริษัทฯ อาจได้รับความเสียหายจากการผันผวนของปัจจัยในตลาดทุน ได้แก่
การเปลี่ยนแปลงมูลค่าของตราสารทุน การเปลี่ยนแปลงของอัตราดอกเบี้ย อัตราแลกเปลี่ยน
อันส่งผลให้เกิดการเปลี่ยนแปลงมูลค่าสินทรัพย์ลงทุน อันได้แก่ ตราสารทุน ตราสารหนี้
และหน่วยลงทุน

เพื่อลดความเสี่ยงดังกล่าว บริษัทมีการบริหารความเสี่ยงดังนี้

- ด้านการเปลี่ยนแปลงมูลค่าของตราสารทุน บริษัทฯ
จะเลือกลงทุนในตราสารทุนที่ผู้ออกมีฐานะการเงินที่แข็งแกร่ง มีความสามารถในการทำกำไร
มีศักยภาพในการเติบโตได้อย่างต่อเนื่อง รวมถึงธุรกิจที่ได้รับอานิสงส์เชิงบวกจากนโยบายภาครัฐ
โดยส่วนใหญ่บริษัทฯ ถือครองตราสารทุนไว้เพื่อการลงทุนในระยะยาว
ซึ่งจะสามารถลดความผันผวนของราคาตราสารทุนได้

- ด้านการเปลี่ยนแปลงของอัตราดอกเบี้ย บริษัทฯ
ทำการติดตามการกำหนดอัตราดอกเบี้ยนโยบายของธนาคารแห่งประเทศไทย
ทิศทางการเปลี่ยนแปลงอัตราดอกเบี้ยของธนาคารกลางสหรัฐฯ
และอัตราผลตอบแทนในตลาดตราสารหนี้อย่างใกล้ชิด เพื่อกำหนดระยะเวลาการลงทุน
(Duration) ให้สอดคล้องกับทิศทางการเปลี่ยนแปลงของอัตราดอกเบี้ย นอกจากนี้บริษัทฯ
ยังมีนโยบายถือครองตราสารหนี้จนครบกำหนดเพื่อลดความเสี่ยงด้านราคาตราสารหนี้ที่เปลี่ยนแปลงไป
และยังมีการบริหารจัดการเงินฝากธนาคารให้มีจำนวนเงินที่ครบกำหนดทุกๆเดือน
ในจำนวนที่ใกล้เคียงกัน ทำให้ลดความเสี่ยงที่เกิดจากการลงทุนต่อ (Reinvestment Risk)
ลงได้

- ด้านอัตราแลกเปลี่ยน บริษัทฯ หรือบริษัทจัดการกองทุนที่บริษัทฯ
ว่าจ้างให้บริหารกองทุนอาจใช้เครื่องมือทางการเงินในการป้องกันความเสี่ยงด้านอัตราแลกเปลี่ยน
ได้แก่ สัญญาแลกเปลี่ยนอัตราดอกเบี้ยต่างสกุลเงิน (Cross Currency and Interest Rate
Swap) สัญญาแลกเปลี่ยนอัตราดอกเบี้ย (Interest Rate Swap)
และสัญญาซื้อขายเงินตราต่างประเทศล่วงหน้า (Foreign Exchange Forward) เป็นต้น
ทั้งนี้เพื่อปรับลดความเสี่ยงให้สอดคล้องกับสถานการณ์ของตลาด
และเป็นไปตามข้อกำหนดของหน่วยงานที่กำกับดูแล

นอกจากนี้ บริษัทฯ
มีการพัฒนาระบบเทคโนโลยีสารสนเทศเพื่อใช้ในการประเมินระดับความเสี่ยงของการลงทุน
ด้วยวิธีการประเมินและแบบจำลองต่างๆ เช่น Value at Risk, Sensitivity Analysis,
Stress Test
เพื่อให้มั่นใจว่าบริษัทจะยังคงมีฐานะการเงินที่ยืดหยุ่นเพียงพอที่จะรองรับความเสียหายที่อาจเกิดขึ้นได้

3. ความเสี่ยงอื่นๆ ขององค์กร

3.1 ความเสี่ยงด้านความไม่สัมพันธ์กันระหว่างสินทรัพย์และหนี้สิน (Asset and Liability
Management)

บริษัทฯ
มีความเสี่ยงจากความไม่สัมพันธ์กันระหว่างระยะเวลาและจำนวนสินทรัพย์ลงทุนกับระยะเวลาและจำนวนหนี้สินตามภาระผูกพันของทางบริษัทฯ
ได้แก่ เงินสำรองค่าสินไหมทดแทน และ
เบี้ยประกันภัยประกันภัยที่ยังไม่ถือเป็นรายได้และเบี้ยประกันภัยรับล่วงหน้า ดังนั้นบริษัทฯ
จึงทำการบริหารความเสี่ยงโดยกำหนดระยะเวลาและจำนวนเงินลงทุนให้สอดคล้องกับหนี้สินหลักของบริษัทฯ
ทั้ง 2 ประเภทดังกล่าว

3.2 ความเสี่ยงด้านกลยุทธ์ (Strategic Risk)

เป็นความเสี่ยงจากการกำหนดแผนกลยุทธ์
และการปฏิบัติตามแผนกลยุทธ์ที่ไม่สอดคล้องกับปัจจัยภายใน เช่น โครงสร้างองค์กร เป้าหมาย
และปัจจัยภายนอก เช่น ภาวะเศรษฐกิจและการแข่งขัน ซึ่งส่งผลต่อฐานะการเงิน เงินกองทุน
และผลประกอบการของบริษัทฯ รวมถึงความเสี่ยงในการพึ่งพาคู่ค้ารายใหญ่

ความเสี่ยงด้านกลยุทธ์ ได้แก่ จำนวนเบี้ยประกันภัยรับไม่ถึงตามเป้าหมายที่กำหนดไว้ในแผน

กลยุทธ์ การแข่งขันรุนแรงจากบริษัทประกันภัยในประเทศและต่างประเทศ
สัดส่วนรายได้ที่ไม่ตรงตามแผนกลยุทธ์
การพึ่งพิงรายได้เบี้ยประกันภัยจากช่องทางใดช่องทางหนึ่งมากเกินไป

บริษัทฯ บริหารความเสี่ยงด้านกลยุทธ์โดยวางแผนกลยุทธ์ให้สอดคล้องกับวิสัยทัศน์ของบริษัทฯ
และวางแผนการดำเนินงานตั้งแต่ระดับองค์กรไปจนถึงระดับหน่วยงาน
อีกทั้งยังมีการสรุปการดำเนินการตามแผนกลยุทธ์ แสดงสถานะความสำเร็จของแผนงาน
พร้อมทั้งกำหนดสัญญาณเตือนในกรณีที่มีผลการดำเนินงานมีแนวโน้มไม่เป็นไปตามแผน
เพื่อให้สามารถปรับเปลี่ยนแผนกลยุทธ์ให้สอดคล้องกับปัจจัยภายนอกและสภาวะการณ์ที่เปลี่ยนแปลงไป
เช่น การเปลี่ยนแปลงของภาวะเศรษฐกิจ การเมือง ภาวะการแข่งขัน กฎระเบียบที่เกี่ยวข้องต่างๆ
ทั้งนี้บริษัทฯ ได้จัดระบบงานภายในทั้งด้านการจัดองค์กร บุคลากร งบประมาณ
ระบบข้อมูลสารสนเทศ ระบบการติดตามและควบคุมการปฏิบัติงาน
ให้มีความเหมาะสมเพื่อสนับสนุนกลยุทธ์การดำเนินงานให้บรรลุเป้าหมายได้อย่างมีประสิทธิภาพ
พร้อมทั้งเผยแพร่แผนกลยุทธ์ให้พนักงานได้รับทราบเพื่อเป็นแนวทางปฏิบัติเดียวกัน

นอกจากนี้ บริษัทฯ
ยังคำนึงถึงความเสี่ยงจากการเปิดเสรีการค้าและการก้าวสู่การเป็นประชาคมเศรษฐกิจอาเซียน
(AEC) ที่อาจมีผลกระทบต่อการดำเนินธุรกิจของบริษัทฯ
เนื่องจากจำนวนบริษัทรับประกันภัยต่างประเทศที่เข้ามาดำเนินธุรกิจภายในประเทศจะมากขึ้นโดยเฉพาะบริษัทรับประกันภัยต่างประเทศที่มีความมั่นคงและมีความแข็งแกร่งทางการเงินสูง
ส่งผลให้ภาวะการแข่งขันทางธุรกิจรุนแรงขึ้น และทำให้รายได้จากการรับประกันภัยของบริษัทฯ
อาจลดลงหรือไม่เป็นไปตามคาดการณ์ได้ บริษัทฯจึงได้มีการเตรียมความพร้อม
โดยมีการขยายสาขาอย่างต่อเนื่องโดยเฉพาะในจังหวัดที่ใกล้กับพรมแดนระหว่างประเทศ
ตลอดจนพัฒนาผลิตภัณฑ์ให้มีความหลากหลายพร้อมกับจัดทำแผนการตลาดรองรับเพื่อเพิ่มความสามารถในการเข้าถึงกลุ่มลูกค้าเป้าหมายและรักษาฐานลูกค้าภายในประเทศ
อีกทั้งบริษัทฯ
ยังได้มีการลงทุนประกอบธุรกิจประกันภัยในต่างประเทศเพื่อเพิ่มศักยภาพในการดำเนินธุรกิจ

3.3 ความเสี่ยงด้านปฏิบัติการ (Operational Risk)

คือ ความเสี่ยงที่เกิดขึ้นได้จากการดำเนินงานในทุกส่วนงานของบริษัทฯ อันเกิดจากความไม่พร้อม
ความไม่พอเพียง หรือความบกพร่องของบุคลากร กระบวนการการทำงาน
และระบบเทคโนโลยีสารสนเทศ ซึ่งอาจรวมถึงความเสี่ยงด้านกฎหมายและปัจจัยภายนอกบริษัทฯ
ด้วย

บริษัทฯ ได้จัดให้มีระบบการควบคุมภายในที่ดี
โดยมีการควบคุมและตรวจสอบการปฏิบัติงานในทุกหน่วยงานอย่างต่อเนื่อง
มีการจัดสรรบุคลากรอย่างเพียงพอและมีคุณสมบัติตรงตามลักษณะงาน
รวมถึงมีผู้เชี่ยวชาญในการทำงานแต่ละด้านเพื่อให้ระบบงานมีประสิทธิภาพ
อีกทั้งยังมีการวางระบบให้พนักงานสามารถทำงานทดแทนกันได้ ไม่ว่าเป็นการชั่วคราวหรือถาวร
ทำให้การดำเนินงานเป็นไปได้อย่างต่อเนื่อง
รวมถึงมีการจัดอบรมให้พนักงานมีความรู้ความเข้าใจในความรู้ในทุกสาขาวิชาความรู้ที่เกี่ยวข้องกับธุรกิจประกันภัยและผลิตภัณฑ์ต่างๆของบริษัทฯ
ตลอดจนพัฒนาปรับปรุงระบบงานให้ทันต่อการเปลี่ยนแปลงอยู่เสมอ นอกจากนี้บริษัทฯ
ยังกำหนดให้ทุกหน่วยงานรับผิดชอบต่อการบริหารความเสี่ยงด้านปฏิบัติการของหน่วยงานตนเอง
พร้อมทั้งยังปลูกฝังความเข้าใจเกี่ยวกับความเสี่ยงด้านปฏิบัติการในระดับพนักงาน
อันรวมถึงการฝึกอบรมพนักงานอย่างเป็นรูปธรรมด้วย

ด้านระบบเทคโนโลยีสารสนเทศและความเสี่ยงจากปัจจัยภายนอก บริษัทฯ
มีการจัดทำแผนรองรับการดำเนินธุรกิจอย่างต่อเนื่อง (Business Continuity Plan)
โดยมีสถานที่ทำงานสำรองและศูนย์ข้อมูลสำรองที่พร้อมใช้ได้ทันที
และมีการรวมศูนย์ข้อมูลในคอมพิวเตอร์ของพนักงาน เชื่อมมาจากส่วนกลาง (Server)
ซึ่งจะช่วยให้บริษัทฯ สามารถลดผลกระทบที่อาจเกิดขึ้น
และทำให้ธุรกิจของบริษัทฯสามารถดำเนินต่อไปได้ แม้ต้องเผชิญกับสภาวะฉุกเฉิน

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลัก

4.1.1 ที่ดินและอาคาร

ณ วันที่ 31 ธันวาคม 2558 บริษัทฯ มีกรรมสิทธิ์ในที่ดินรวม 43 แปลง มีมูลค่าตามบัญชีรวม
206,132,665 บาท ส่วนอาคาร, อาคารชุดและอสังหาริมทรัพย์ เพื่อการลงทุนมีมูลค่าตามบัญชีรวม
526,651,586 บาท

นอกจากนี้ บริษัทฯ ได้ทำสัญญาเช่าที่ดิน เนื้อที่ 5 ไร่ 92 ตารางวา ตั้งอยู่เลขที่ 25 ถนนสาทรใต้
แขวงทุ่งมหาเมฆ เขตสาทร กรุงเทพมหานคร จากสมาคมไว.ดับยู.ซี.เอ.กรุงเทพฯ
ตั้งแต่เดือนตุลาคม 2537อายุการเช่า 33 ปีขณะนี้เหลืออายุการเช่า 12 ปี ซึ่งที่ดินดังกล่าวบริษัทฯ
ใช้เป็นที่ตั้งอาคารสำนักงานใหญ่

4.1.2 เงินให้กู้ยืม

นโยบายการให้กู้ยืม

นโยบายการให้กู้ยืมของบริษัทฯที่สำคัญคือจะให้กู้ยืมแก่ผู้กู้ที่มีประวัติดี
มีความสามารถในการสร้างรายได้เพื่อผ่อนชำระคืนเงินต้น
ในการกู้ยืมจะต้องมีอสังหาริมทรัพย์มาจดทะเบียนจำนองเป็นประกันโดยหลักทรัพย์จำนองจะมีมูลค่าเพียงพอที่บริษัทฯจะได้รับชำระหนี้โดยสิ้นเชิง
ในการให้กู้ยืมแก่บุคคลธรรมดาเพื่อซื้อบ้านไว้อยู่อาศัย บริษัทฯจะพิจารณาอายุ อาชีพ รายได้
เงินออมและวงเงินให้กู้ต่อมูลค่าหลักประกัน

ในการให้กู้ยืมอื่นๆนอกจากเพื่อที่อยู่อาศัย บริษัทฯจะพิจารณาความเป็นไปได้ของโครงการที่นำมาขอกู้
ประวัติของผู้บริหาร ประสบการณ์ในอดีต ฐานะการเงินของผู้ขอกู้ตลอดจนสัดส่วนหนี้สินต่อทุน

นโยบายการตั้งสำรองค่าเผื่อหนี้สงสัยจะสูญ

กรณีที่มีข้อบ่งชี้ว่าบริษัทฯจะได้รับชำระหนี้ไม่เพียงพอกับมูลหนี้
บริษัทฯจะพิจารณาตั้งสำรองค่าเผื่อหนี้สงสัยจะสูญโดยพิจารณาปัจจัยอื่นประกอบด้วยได้แก่ประวัติการชำระหนี้
ฐานะการเงินของลูกหนี้ ตลอดจนมูลค่าหลักประกัน
โดยเกณฑ์การตั้งสำรองค่าเผื่อหนี้สงสัยจะสูญจะบันทึกตามผลต่างของมูลหนี้(หมายถึง
ผลรวมของเงินต้นและดอกเบี้ยค้างชำระ)
กับราคาประเมินมูลค่าหลักประกันซึ่งราคาประเมินมูลค่าหลักประกันตามประกาศคณะกรรมการกำกับและส่งเสริมการประกอบธุรกิจประกันภัย
คือ
ราคาประเมินที่ทำการประเมินโดยบริษัทประเมินมูลค่าทรัพย์สินที่อยู่ในบัญชีรายชื่อที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์โดยทำการประเมินมาไม่เกิน
36 เดือน

นโยบายการระงับการรับรู้รายได้

รายได้ส่วนที่เป็นดอกเบี้ยสำหรับระยะเวลาหลังจากที่ลูกหนี้ผิดนัดชำระติดต่อกันเป็นเวลาเกิน 6
เดือน บริษัทฯจะหยุดรับรู้รายได้
และจะนำดอกเบี้ยส่วนนั้นมารวมคำนวณเป็นรายได้ในรอบระยะเวลาบัญชีที่ได้รับชำระหนี้
เมื่อเข้าเกณฑ์ดังนี้ คือ
คาดหมายว่าจะไม่สามารถได้รับชำระหนี้หรือมีกรณีให้เห็นชัดเจนว่าลูกหนี้ไม่มีเงินหรือทรัพย์สินเพียงพอที่จะชำระหนี้
เป็นต้น

นโยบายในการปรับโครงสร้างหนี้

การปรับโครงสร้างหนี้เป็นการแก้ไขหนี้ที่มีปัญหาเพื่อให้บริษัทฯ
มีโอกาสได้รับชำระเงินกู้ยืมคืนได้มากที่สุด หรือเพื่อให้ลูกหนี้สามารถอยู่รอดเพื่อชำระหนี้ได้
ด้วยภาระผูกพันที่ไม่มากเกินไปจนเป็นอุปสรรคต่อการฟื้นตัวของกิจการ
การปรับโครงสร้างหนี้อาจกระทำได้โดยการผ่อนปรนเงื่อนไขการชำระหนี้ให้แก่ลูกหนี้ ได้แก่
การลดอัตราดอกเบี้ย การขยายเวลาชำระหนี้ออกไป
การจัดให้ลูกหนี้ผ่อนชำระตามกระแสเงินสดของลูกหนี้โดยลูกหนี้ต้องพิสูจน์ว่าประสบปัญหาการไม่สามารถผ่อนชำระหนี้ได้โดยแท้จริง

4.1.3 เงินลงทุนในหลักทรัพย์

นโยบายเกี่ยวกับเงินลงทุนในหลักทรัพย์

ในการลงทุน บริษัทฯ มีนโยบายหลักคือเน้นความมั่นคงปลอดภัยของเงินลงทุน
โดยมีการกระจายการลงทุนและเลือกลงทุนให้ผลตอบแทนจากการลงทุนเหมาะสมกับระดับความเสี่ยงที่บริษัทฯ
ยอมรับได้ การลงทุนของบริษัทฯ มักจะเป็นการลงทุนระยะยาว ได้แก่ การลงทุนที่ให้ผลตอบแทนคงที่
อาทิเช่น หุ้นกู้ พันธบัตร จนครบกำหนดไถ่ถอน
นอกจากนี้ยังลงทุนในหุ้นที่จดทะเบียนในตลาดหลักทรัพย์และหุ้นนอกตลาดหลักทรัพย์

การบันทึกมูลค่าเงินลงทุนในหลักทรัพย์นั้น บริษัทฯ
ถือตามมาตรฐานบัญชีที่เกี่ยวข้องโดยการจัดประเภทเป็นหลักทรัพย์เผื่อขาย
กล่าวคือผลต่างระหว่างมูลค่ายุติธรรมกับราคาทุนจะแสดงในส่วนของเจ้าของในงบแสดงฐานะการเงิน
ในส่วนของหุ้นนอกตลาดหลักทรัพย์หรือเงินลงทุนทั่วไปแสดงไว้ในราคาทุน

การบริหารความเสี่ยงจากการลงทุน

บริษัทฯ กำหนดให้มีกระบวนการพิจารณาการลงทุนด้วยความรอบคอบ โดยพิจารณาปัจจัยต่างๆ
ทางเศรษฐกิจที่อาจกระทบต่อตราสารที่บริษัทจะลงทุนได้ ซึ่งบริษัทฯ
เห็นว่าการพิจารณาโดยละเอียดรอบคอบโดยใช้ข้อมูลที่ครบถ้วนนี้
จะช่วยลดความเสี่ยงจากการลงทุนได้ ทั้งนี้ ข้อมูลข่าวสารที่บริษัทฯ
ใช้ประกอบการวิเคราะห์และบริหารจัดการลงทุนนั้น
เป็นข้อมูลซึ่งรวบรวมมาจากหน่วยงานทางด้านเศรษฐกิจ สถาบันวิจัย ตลอดจนบริษัทหลักทรัพย์
และสถาบันการเงินต่างๆ ที่มีชื่อเสียงและเชื่อถือได้ ทั้งในและต่างประเทศ
เพื่อคาดการณ์แนวโน้มเศรษฐกิจตลอดจนพิจารณาผลกระทบที่เกิดขึ้นในระดับโลก ระดับประเทศ
ระดับอุตสาหกรรม และระดับหลักทรัพย์

ในด้านตราสารทุน เพื่อลดความผันผวนของมูลค่าเงินลงทุน บริษัทฯ
จะเน้นการลงทุนระยะยาวและวิเคราะห์หลักทรัพย์โดยใช้ปัจจัยพื้นฐานได้แก่ อัตราส่วนหนี้สินต่อทุน
อัตราส่วนราคาต่อกำไรต่อหุ้น อัตราส่วนราคาต่อมูลค่าตามบัญชีต่อหุ้น อัตราการจ่ายเงินปันผล
และมีการประเมินความเสี่ยงของการลงทุนด้วย

สำหรับในด้านของตราสารหนี้นั้น บริษัทฯ เลือกลงทุนในพันธบัตรรัฐบาล
พันธบัตรรัฐวิสาหกิจซึ่งมีความเสี่ยงต่ำ
รวมถึงลงทุนในหุ้นกู้ซึ่งออกโดยกิจการซึ่งได้รับการจัดอันดับความน่าเชื่อที่ดีระดับเพื่อการลงทุน
(Investment Grade) และกำหนดอายุเฉลี่ยและระยะเวลา (Duration)
ของตราสารหนี้ให้สอดคล้องกับแนวโน้มการเปลี่ยนแปลงของอัตราดอกเบี้ย อนึ่ง บริษัทฯ
ได้ลงทุนบางส่วนผ่านกองทุนตราสารหนี้ด้วย

การตั้งสำรองค่าเผื่อการด้อยค่า

เพื่อให้สินทรัพย์สะท้อนมูลค่าที่ควรจะเป็น บริษัทฯ
มีการติดตามและสอบทานเงินลงทุนในหลักทรัพย์อย่างใกล้ชิด
หากมีข้อบ่งชี้ว่าราคาตามบัญชีของหลักทรัพย์ดังกล่าวสูงกว่ามูลค่าที่คาดว่าจะได้รับคืน เช่น
กรณีส่วนของผู้ถือหุ้นลดลงอย่างมากหรือตราสารหนี้ซึ่งมีส่วนที่มีแนวโน้มว่าจะไม่ได้รับชำระ เป็นต้น
บริษัทฯ จะรับรู้ผลต่างนั้นเป็นผลขาดทุนจากการด้อยค่าของเงินลงทุนในงบกำไรขาดทุนเบ็ดเสร็จ

4.2 นโยบายการลงทุนในบริษัทย่อยและบริษัทร่วม

การลงทุนในบริษัทร่วมเป็นการลงทุนที่บริษัทฯ เข้าไปถือหุ้นมากกว่าร้อยละ 20 แต่ไม่เกินร้อยละ 50
ของจำนวนหุ้นที่ออกจำหน่าย โดยบริษัทฯ
สามารถกำหนดนโยบายการบริหารและการดำเนินงานผ่านที่ประชุมผู้ถือหุ้น

ในปัจจุบันบริษัทฯ
มีการลงทุนในบริษัทร่วมในกลุ่มธุรกิจประกันภัยในต่างประเทศซึ่งประกอบธุรกิจที่เกี่ยวเนื่องและช่วยสนับสนุนการประกอบธุรกิจของบริษัทฯ
ซึ่งนอกจากมีวัตถุประสงค์เพื่อขยายโอกาสการทำธุรกิจในต่างประเทศ แล้วบริษัทฯ
ยังมุ่งเน้นการลงทุนระยะยาว เพื่อให้ได้ผลตอบแทนในรูปเงินปันผลและกำไรเกินทุนด้วย

4.3 การประเมินราคาทรัพย์สิน

บริษัทฯ ไม่ได้มีการทำรายการระหว่างกันที่เกี่ยวข้องกับการซื้อขายทรัพย์สิน
อันต้องมีการประเมินราคาทรัพย์สินของบริษัทฯ และไม่ได้มีการได้มาหรือจำหน่ายไป
ซึ่งทรัพย์สินอันต้องแจ้งต่อตลาดหลักทรัพย์แห่งประเทศไทยในระหว่างช่วงปี พ.ศ.2558

5. ข้อพิพาททางกฎหมาย

บริษัทฯ ไม่มีข้อพิพาททางกฎหมาย หรือคดีฟ้องร้องในลักษณะใด ๆ
ที่มีผลกระทบทางด้านลบต่อทรัพย์สิน ฐานะทางการเงิน และการดำเนินธุรกิจของบริษัทฯ
มากกว่าร้อยละ 5 ของส่วนของผู้ถือหุ้น หรือร้อยละ 10 ของสินทรัพย์หมุนเวียน

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

6.1.1 รายละเอียดบริษัท

  ชื่อบริษัท บริษัท กรุงเทพประกันภัย จำกัด (มหาชน)

  ทะเบียนบริษัทเลขที่ 0107536000625

ประเภทธุรกิจ รับประกันวินาศภัย

ที่ตั้ง : สำนักงานใหญ่ อาคารกรุงเทพประกันภัย

25 ถนนสาทรใต้ กรุงเทพฯ 10120

โทรศัพท์ 0 2285 8888

โทรสาร 0 2610 2100

  รับแจ้งอุบัติเหตุทั่วประเทศ 24 ชั่วโมง โทรศัพท์ 1620 www.bangkokinsurance.com

6.1.2 การลงทุนในบริษัทอื่น

ณ วันที่ 31 ธันวาคม 2558 บริษัทได้ลงทุนโดยถือหุ้นตั้งแต่ร้อยละ 10.0
ขึ้นไปของจำนวนหุ้นที่ออกจำหน่ายแล้วของบริษัทนั้น ดังต่อไปนี้

+----+--------------------------+--------+-------+--------+-----------+
| ลำ | ชื่อ/สถานที่ตั้ง               | ประเ   | ประ   | จ      | ร         |
| ดับ |                          | ภทธุรกิจ | เภทหุ้น | ำนวนหุ้น | ้อยละของจำ |
|    |                          |        |       |        | นวนหุ้นที่ออก |
|    |                          |        |       | ที่ถือ    | จำหน่ายแล้ว |
|    |                          |        |       |        | ของบริษัทนั้น |
+----+--------------------------+--------+-------+--------+-----------+
| 1  | บริษัท กรุงเทพประกันภัย (ลาว) | ป      | สามัญ  | 4      | 45.00     |
|    | จำกัด                     | ระกันภัย |       | 50,000 |           |
|    |                          |        |       |        |           |
|    | 321/1-2 บ้านโพนสะหวันเหนือ  |        |       |        |           |
|    |                          |        |       |        |           |
|    | หน่วย 18 เมืองสีสัดตะนาก     |        |       |        |           |
|    |                          |        |       |        |           |
|    | แขวงนครหลวงเวียงจันทน์      |        |       |        |           |
|    |                          |        |       |        |           |
|    | สาธา                     |        |       |        |           |
|    | รณรัฐประชาธิปไตยประชาชนลาว |        |       |        |           |
+----+--------------------------+--------+-------+--------+-----------+
| 2  | บริษัท เอเซียนอินชัวรันส์       | ป      | สามัญ  | 23,936 | 41.70     |
|    |                          | ระกันภัย |       |        |           |
|    | อินเตอร์เนชั่นแนล (โฮลดิ้ง)    |        |       |        |           |
|    | จำกัด                     |        |       |        |           |
|    |                          |        |       |        |           |
|    | คาร์เรนดอน เฮ้าส์, 2 เชิ้ท    |        |       |        |           |
|    | สตรีท,                    |        |       |        |           |
|    |                          |        |       |        |           |
|    | เฮลมิลตัน, เอช เอ็ม 11,     |        |       |        |           |
|    | เบอร์มิวด้า                 |        |       |        |           |
+----+--------------------------+--------+-------+--------+-----------+
| 3  | บริษัท เอเซียอินชัวรันส์        | ป      | สามัญ  | 1,6    | 22.92     |
|    |                          | ระกันภัย |       | 04,470 |           |
|    | (ประเทศกัมพูชา) จำกัด       |        |       |        |           |
|    | (มหาชน)                  |        |       |        |           |
|    |                          |        |       |        |           |
|    | 5 ถนนเลขที่ 13 สังกัดวัตพนม   |        |       |        |           |
|    |                          |        |       |        |           |
|    | คั้นดวนเปญ พนมเปญ กัมพูชา    |        |       |        |           |
+----+--------------------------+--------+-------+--------+-----------+
| 4  | บริษัท เอเซียอินชัวรันส์        | ป      | สามัญ  | 15,2   | 19.50     |
|    |                          | ระกันภัย |       | 10,000 |           |
|    | อินเวสท์เมนท์ จำกัด          |        |       |        |           |
|    |                          |        |       |        |           |
|    | ชั้น 16 เวิลด์ไวดเฮ้าส์ ,      |        |       |        |           |
|    |                          |        |       |        |           |
|    | 19 ถนนเดอส์เวกซ์ เซ็นทรัล,   |        |       |        |           |
|    | ฮ่องกง                    |        |       |        |           |
+----+--------------------------+--------+-------+--------+-----------+
| 5  | บริษัท อีเอ็มซีเอส ไทย จำกัด   | ธุรกิจ   | สามัญ  | 1,1    | 19.33     |
|    |                          | บริการเ |       | 59,950 |           |
|    | 183 อาคารรีเจ้นท์เฮ้าส์ ชั้น 10 | ฉพาะกิจ |       |        |           |
|    |                          |        |       |        |           |
|    | ถนนราชดำริ ลุมพินี ปทุมวัน     |        |       |        |           |
|    | กรุงเทพฯ 10330            |        |       |        |           |
+----+--------------------------+--------+-------+--------+-----------+

+----+--------------------------+---------+------+--------+-----------+
| ลำ | ชื่อ/สถานที่ตั้ง               | ประ     | ประเ | จ      | ร         |
| ดับ |                          | เภทธุรกิจ | ภทหุ้น | ำนวนหุ้น | ้อยละของจำ |
|    |                          |         |      |        | นวนหุ้นที่ออก |
|    |                          |         |      | ที่ถือ    | จำหน่ายแล้ว |
|    |                          |         |      |        | ของบริษัทนั้น |
+----+--------------------------+---------+------+--------+-----------+
| 6  | บริษัท พีที เอเซียน           | ประกันภัย | สามัญ | 6,0    | 19.00     |
|    | อินเตอร์เนชั่นแนล อินเวสอินโด  |         |      | 80,000 |           |
|    | จำกัด                     |         |      |        |           |
|    |                          |         |      |        |           |
|    | วิสมา เอเซีย แอลที. 12 เอ,  |         |      |        |           |
|    | เจแอล.                   |         |      |        |           |
|    |                          |         |      |        |           |
|    | เลทเจน เอส.ปราแมน คาว์.   |         |      |        |           |
|    | 79,                      |         |      |        |           |
|    |                          |         |      |        |           |
|    | ศลีปิ - จาการ์ตา บาราท      |         |      |        |           |
+----+--------------------------+---------+------+--------+-----------+
| 7  | บริษัท พี ซี ที เอเซียอินชัวรันส์  | ประกันภัย | สามัญ | 2      | 19.00     |
|    | จำกัด                     |         |      | 37,500 |           |
|    |                          |         |      |        |           |
|    | 43-47 ถ.ล้านช้าง บ้านหัสดีใต้  |         |      |        |           |
|    |                          |         |      |        |           |
|    | อำเภอจันทะบุลี เวียงจันทน์     |         |      |        |           |
|    | สาธา                     |         |      |        |           |
|    | รณรัฐประชาธิปไตยประชาชนลาว |         |      |        |           |
+----+--------------------------+---------+------+--------+-----------+
| 8  | บริษัท สรชัยวิวัฒน์ จำกัด       | พัฒน     | สามัญ | 4      | 15.00     |
|    |                          | าอสังหา- |      | 05,000 |           |
|    | 23 ซอยสุขุมวิท 63 ถนนสุขุมวิท  |         |      |        |           |
|    |                          | ริมทรัพย์  |      |        |           |
|    | คลองตันเหนือ วัฒนา กรุงเทพฯ  |         |      |        |           |
|    | 10110                    |         |      |        |           |
+----+--------------------------+---------+------+--------+-----------+
| 9  | บริษัท ยูเนี่ยนไซม์ดาร์บี้        | นาย     | สามัญ | 6,000  | 15.00     |
|    |                          | หน้าประก |      |        |           |
|    | (ประเทศไทย) จำกัด         | ันวินาศภัย |      |        |           |
|    |                          |         |      |        |           |
|    | 29 อาคารวานิสสา ชั้น 20     |         |      |        |           |
|    | ซอยชิดลม ลุมพินี ปทุมวัน       |         |      |        |           |
|    | กรุงเทพฯ 10330            |         |      |        |           |
+----+--------------------------+---------+------+--------+-----------+
| 10 | บริษัท โรงพยาบาลบำรุงราษฎร์  | การแพทย์ | สามัญ | 106,7  | 14.62     |
|    | จำกัด (มหาชน)             |         |      | 60,417 |           |
|    |                          |         |      |        |           |
|    | 33 ถนนสุขุมวิท ซอย 3        |         |      |        |           |
|    | (ซอยนานาเหนือ)            |         |      |        |           |
|    | คลองเตยเหนือ วัฒนา กรุงเทพฯ |         |      |        |           |
|    | 10110                    |         |      |        |           |
+----+--------------------------+---------+------+--------+-----------+
| 11 | บริษัท บางกอก มิตซูบิชิ ยูเอฟเจ | ลีสซิ่ง    | สามัญ | 60,000 | 10.00     |
|    | ลิส จำกัด                  |         |      |        |           |
|    |                          |         |      |        |           |
|    | 139 อาคารเศรษฐีวรรณ ชั้น 8  |         |      |        |           |
|    |                          |         |      |        |           |
|    | ถนนปั้น สีลม บางรัก กรุงเทพฯ  |         |      |        |           |
|    | 10500                    |         |      |        |           |
+----+--------------------------+---------+------+--------+-----------+
| 12 | บริษัท บางกอกชโยรัตน์ จำกัด   | นาย     | สามัญ | 10,000 | 10.00     |
|    |                          | หน้าประก |      |        |           |
|    | 25 อาคารกรุงเทพประกันภัย/   | ันวินาศภัย |      |        |           |
|    |                          |         |      |        |           |
|    | ไว.ดับยู.ซี.เอ. ชั้น 10       |         |      |        |           |
|    | ถนนสาทรใต้                |         |      |        |           |
|    |                          |         |      |        |           |
|    | ทุ่งมหาเมฆ สาทร กรุงเทพฯ    |         |      |        |           |
|    | 10120                    |         |      |        |           |
+----+--------------------------+---------+------+--------+-----------+

+------------------------+---------------------------------------------+
| 6.1.3 บุคคลอ้างอิงอื่นๆ     |                                             |
+------------------------+---------------------------------------------+
| นายทะเบียนหลักทรัพย์       | บริษัท ศูนย์รับฝากหลักทรัพย์ (ประเทศไทย) จำกัด       |
+------------------------+---------------------------------------------+
|                        | 93 ถนนรัชดาภิเษก แขวงดินแดง เขตดินแดง กรุงเทพฯ   |
|                        | 10400                                       |
+------------------------+---------------------------------------------+
|                        | โทรศัพท์ 0 2009 9000                          |
+------------------------+---------------------------------------------+
|                        | โทรสาร 0 2009 9991                          |
|                        |                                             |
|                        | Call Center : 0 2009 9999                   |
+------------------------+---------------------------------------------+
|                        | Email : SETContactCenter@set.or.th          |
+------------------------+---------------------------------------------+
|                        | www.set.or.th/tsd                           |
+------------------------+---------------------------------------------+
|                        |                                             |
+------------------------+---------------------------------------------+
| ผู้แทนผู้ถือหุ้น              | - ไม่มี -                                     |
+------------------------+---------------------------------------------+
|                        |                                             |
+------------------------+---------------------------------------------+
| ผู้สอบบัญชี                | นางสาวรัชดา ยงสวัสดิ์วาณิชย์                      |
+------------------------+---------------------------------------------+
|                        | เลขทะเบียนผู้สอบบัญชีรับอนุญาต เลขที่ 4951           |
+------------------------+---------------------------------------------+
|                        | บริษัท สำนักงาน อีวาย จำกัด                      |
+------------------------+---------------------------------------------+
|                        | ชั้น 33 อาคารเลครัชดา                          |
+------------------------+---------------------------------------------+
|                        | 193/136-137 ถนนรัชดาภิเษก คลองเตย กรุงเทพฯ     |
|                        | 10110                                       |
+------------------------+---------------------------------------------+
|                        | โทรศัพท์ 0 2264 9090                          |
+------------------------+---------------------------------------------+
|                        | โทรสาร 0 2264 0789-90                       |
+------------------------+---------------------------------------------+
|                        | Email : ernstyoung.thailand@th.ey.com       |
+------------------------+---------------------------------------------+
|                        | www.ey.com                                  |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษากฎหมาย           | สำนักงานมนูกิจทนายความ                         |
+------------------------+---------------------------------------------+
|                        | 59/6 ถนนเสือป่า แขวงป้อมปราบ                   |
|                        | เขตป้อมปราบศัตรูพ่ายกรุงเทพฯ 10100               |
+------------------------+---------------------------------------------+
|                        | โทรศัพท์ 0 2221 3466                          |
+------------------------+---------------------------------------------+
|                        | โทรสาร 0 2221 3191                          |
+------------------------+---------------------------------------------+
|                        |                                             |
+------------------------+---------------------------------------------+
| ที่ปรึกษาทางการเงิน        | -ไม่มี-                                       |
+------------------------+---------------------------------------------+
|                        |                                             |
+------------------------+---------------------------------------------+
| สถาบันการเงินที่ติดต่อ       | ธนาคารกรุงเทพ จำกัด (มหาชน)                   |
+------------------------+---------------------------------------------+

ความภาคภูมิใจ ปี 2558

ปี 2558 เป็นอีกปีแห่งความสำเร็จและความภาคภูมิใจของบริษัท กรุงเทพประกันภัย จำกัด
(มหาชน)
จากการได้รับรางวัลอันทรงเกียรติจากหลากหลายองค์กรชั้นนำทั้งในประเทศและต่างประเทศ
สะท้อนให้เห็นถึงคุณภาพการให้บริการของบริษัทฯ ที่มีมาตรฐานและเป็นที่ยอมรับในระดับสากล
ตอกย้ำถึงความเป็นผู้นำในธุรกิจประกันวินาศภัยของไทยได้อย่างชัดเจน

รางวัล Lifetime Achievement Award รางวัลอันทรงเกียรติที่มอบให้แด่คุณชัย โสภณพนิช
ประธานกรรมการ จากงาน 19th Asia Insurance Industry Awards 2015 จัดโดย Asia
Insurance Review นิตยสารชื่อดังที่มีความเชี่ยวชาญด้านข้อมูลประกันภัยของเอเชียและของโลก
ในฐานะที่ท่านได้สร้างคุณประโยชน์นานัปการให้แก่อุตสาหกรรมประกันภัยทั้งของไทยและในอาเซียน
รวมทั้งมีความสามารถในการบริหารงานทำให้กรุงเทพประกันภัยมีพัฒนาการเติบโตอย่างต่อเนื่อง
มีฐานะการเงินที่แข็งแกร่งและมั่นคง
ตลอดจนให้ความสำคัญในการส่งเสริมช่วยเหลือสังคมมาอย่างต่อเนื่องและยาวนาน

รางวัล Best Application Innovation จากโครงการ ICT Best Practice Awards
2015 จัดโดยบริษัท กสท โทรคมนาคม จำกัด (มหาชน)
สมาคมอุตสาหกรรมเทคโนโลยีสารสนเทศไทย มหาวิทยาลัยอัสสัมชัญ และนิตยสาร eLEADER
ด้วยบริษัทฯ ได้นำเทคโนโลยีสารสนเทศมาพัฒนาโครงการ BKI Telematics
ที่ใช้กับการประกันภัยรถยนต์
เพื่อสนับสนุนพฤติกรรมการขับขี่ที่ดีและก่อให้เกิดความปลอดภัยบนท้องถนน
และลดความสูญเสียและความเสียหายที่จะเกิดจากอุบัติเหตุ ซึ่งจะส่งผลดีต่อภาพรวมของสังคม
พร้อมทั้งสามารถให้บริการลูกค้าได้อย่างใกล้ชิดมากขึ้นผ่านทางแอพพลิเคชั่น

รางวัล CIO of the Year
หรือรางวัลผู้บริหารด้านเทคโนโลยีสารสนเทศและการสื่อสารดีเยี่ยมที่สุดแห่งปี จากโครงการ ICT
Best Practice Awards 2015 ที่มอบให้แด่ดร.อภิสิทธิ์ อนันตนาถรัตน ผู้อำนวยการใหญ่
จากการที่ท่านเป็นผู้นำนวัตกรรมเทคโนโลยีมาใช้พัฒนาระบบงานต่างๆ
เพื่อเพิ่มประสิทธิภาพการทำงาน
พร้อมทั้งเสริมศักยภาพและคุณภาพการให้บริการแก่ลูกค้าและคู่ค้าเพื่อให้ได้รับความพึงพอใจสูงสุด

รางวัล Excellence in Insurance Thailand
หรือรางวัลแห่งความเป็นเลิศด้านธุรกิจประกันวินาศภัย จากงาน IAIR AWARDS 2015
จัดโดยนิตยสาร IAIR (International Alternative Investment Review)
ในเดือนมีนาคม 2558
โดยกรุงเทพประกันภัยเป็นบริษัทประกันวินาศภัยเพียงแห่งเดียวในประเทศไทยที่ได้รับรางวัลดังกล่าวติดต่อกันถึง
4 ครั้ง ตั้งแต่ปี
2013-2015  ถือเป็นการตอกย้ำในความสำเร็จของการดำเนินธุรกิจอย่างต่อเนื่องที่ยึดมั่นในความซื่อตรงและยุติธรรม
ใส่ใจความต้องการของลูกค้า
ไม่หยุดนิ่งในการพัฒนาผลิตภัณฑ์เพื่อตอบสนองความต้องการที่หลากหลายของลูกค้าทุกกลุ่ม

รางวัล Best Insurance Solutions Advisory Team - Thailand 2015  จัดโดย
Capital Finance International ซึ่งเป็นนิตยสารด้านธุรกิจ เศรษฐกิจ
และการเงินชื่อดังของทวีปยุโรป
โดยรางวัลดังกล่าวจะมอบให้แก่สถาบันการเงินดีเด่นและมีชื่อเสียงระดับโลก ทั้งด้านสถาบันการเงิน
การธนาคาร บริษัทหลักทรัพย์ และบริษัทประกันภัย
ซึ่งกรุงเทพประกันภัยเป็นบริษัทประกันวินาศภัยแห่งแรกและแห่งเดียวของไทยที่ได้รับรางวัลอันทรงเกียรติดังกล่าว
ในฐานะที่เป็นบริษัทประกันวินาศภัยชั้นนำของประเทศไทยที่มีการพัฒนาด้านต่างๆ
อย่างรวดเร็วและต่อเนื่อง นอกจากนี้ บริษัทฯ ยังมีกระบวนการทำงานที่มีประสิทธิภาพ
ได้มาตรฐานสากล
มีการลงทุนเรื่องระบบการวิเคราะห์และการบริหารจัดการความเสี่ยงที่ทำให้บริษัทฯ 
ปรับตัวได้รวดเร็วและทันต่อทุกสถานการณ์
รวมทั้งดำเนินธุรกิจโดยยึดถือลูกค้าเป็นศูนย์กลางและให้ความสำคัญต่อการบริการลูกค้าอย่างตรงใจเพื่อให้ได้รับความพึงพอใจสูงสุด

รางวัล ศูนย์รับเรื่องและแก้ไขปัญหาให้กับผู้บริโภคดีเด่น ประจำปี 2558
จัดโดยสำนักงานคณะกรรมการคุ้มครองผู้บริโภค (สคบ.) จากการที่บริษัทฯ 
ให้ความสำคัญต่อการแก้ปัญหาของลูกค้าและคู่ค้าตลอดมา
โดยมีการบริหารจัดการรับเรื่องร้องเรียนและแก้ไขปัญหาให้แก่ผู้บริโภคได้อย่างมีประสิทธิภาพ
มีกระบวนการให้บริการลูกค้าที่ได้มาตรฐาน ตลอดจนมีการวัดผล วิเคราะห์
และปรับปรุงการให้บริการอย่างต่อเนื่อง ภายใต้หลักเกณฑ์ของสถาบันรับรองมาตรฐานไอเอสโอ

การจัดอันดับความน่าเชื่อถือ

บริษัท กรุงเทพประกันภัย จำกัด (มหาชน) ได้รับการจัดอันดับความน่าเชื่อถือทางการเงินจาก
Standard & Poor’s หรือ S&P สถาบันการจัดอันดับทางการเงินชั้นนำของโลก ในระดับ
A-/Stable ณ วันที่ 26 พฤศจิกายน 2558
ซึ่งสะท้อนให้เห็นถึงความเป็นบริษัทชั้นนำในธุรกิจประกันวินาศภัยที่มีความสามารถทางการแข่งขัน
ด้วยผลประกอบการที่ดี มีเงินกองทุนและสินทรัพย์ที่มั่นคงแข็งแกร่ง
รวมทั้งมีการบริหารเงินทุนอยู่ในระดับที่น่าพอใจ

นอกจากนี้ บริษัทฯ ยังได้รับการจัดอันดับความน่าเชื่อถือทางการเงิน (Financial Strength
Rating) จาก A.M. Best Company ในระดับ A- (Excellent) ณ วันที่ 29 พฤษภาคม
2558 ซึ่งเป็นอีกหนึ่งสถาบันการจัดอันดับทางการเงินชั้นนำของโลก
อันสะท้อนให้เห็นถึงความมั่นคงแข็งแกร่งของเงินทุนและความมีเสถียรภาพทางการเงิน

สถาบันจัดอันดับความน่าเชื่อถือ

Standard & Poor’s 26 พ.ย. 58

Counterparty Credit Rating Local Currency A- (Strong)
Financial Strength Rating Local Currency A- (Strong)
ASEAN Regional Scale axAA
Outlook Stable

A.M. Best 29 พ.ค. 58

Financial Strength Rating A- (Excellent)
Financial Strength Rating Outlook Stable
Issuer Credit Rating a- (Strong)
Issuer Credit Rating Outlook Stable